ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Ιουλίου 2011 για ορισμένα προστατευτικά μέτρα που αφορούν την κλασική πανώλη των χοίρων στη Λιθουανία [κοινοποιηθείσα υπό τον αριθμό Ε(2011) 5137] (Κείμενο που παρουσιάζει ενδιαφέρον για τον ΕΟΧ) (2011/454/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, Εκτιμώντας τα ακόλουθα: (1) Η κλασική πανώλης των χοίρων αποτελεί λοιμώδη ιογενή ασθένεια των πληθυσμών οικόσιτων χοίρων και αγριόχοιρων η οποία είναι δυνατό να έχει σοβαρό αντίκτυπο στην κερδοφορία της χοιροτροφίας με συνέπεια να διαταράσσονται το εμπόριο εντός της Ένωσης και οι εξαγωγές προς τρίτες χώρες. (2) Σε περίπτωση εκδήλωσης εστίας της κλασικής πανώλους των χοίρων, υπάρχει κίνδυνος ο παράγοντας της νόσου να εξαπλωθεί σε άλλες χοιροτροφικές εκμεταλλεύσεις και σε αγριόχοιρους. Ως αποτέλεσμα, η νόσος μπορεί να εξαπλωθεί από κράτος μέλος σε κράτος μέλος, καθώς και σε τρίτες χώρες, μέσω του εμπορίου ζώντων χοίρων ή των προϊόντων τους. (3) Η οδηγία 2001/89/ΕΚ του Συμβουλίου, της 23ης Οκτωβρίου 2001, για τα κοινοτικά μέτρα για την καταπολέμηση της κλασικής πανώλους των χοίρων (3) θεσπίζει ελάχιστα μέτρα που πρέπει να εφαρμόζονται στην Ένωση για την καταπολέμηση της κλασικής πανώλους των χοίρων. Το άρθρο 9 της οδηγίας 2001/89/ΕΚ προβλέπει την οριοθέτηση προστατευτικών ζωνών και ζωνών επιτήρησης σε περίπτωση εκδήλωσης εστίας της νόσου, στις οποίες εφαρμόζονται τα μέτρα που καθορίζονται στα άρθρα 10 και 11 της εν λόγω οδηγίας. (4) Η Λιθουανία ενημέρωσε την Επιτροπή για την τρέχουσα κατάσταση όσον αφορά την κλασική πανώλη των χοίρων στην επικράτειά της και, σύμφωνα με το άρθρο 9 της οδηγίας 2001/89/ΕΚ, δημιούργησε ζώνες προστασίας και ζώνες επιτήρησης, στις οποίες εφαρμόζονται τα μέτρα που αναφέρονται στα άρθρα 10 και 11 της εν λόγω οδηγίας. (5) Για να αποφευχθούν τυχόν περιττές διαταραχές στις συναλλαγές μέσα στην Ένωση και για να αποτραπεί η πρόκληση αδικαιολόγητων εμποδίων στις συναλλαγές με τρίτες χώρες, είναι αναγκαίο να καταρτιστεί, σε συνεργασία με το οικείο κράτος μέλος, ενωσιακός κατάλογος των ζωνών που υπόκεινται σε περιορισμούς για την κλασική πανώλη των χοίρων στη Λιθουανία, οι οποίες είναι οι ζώνες προστασίας και οι ζώνες επιτήρησης («ζώνες που υπόκεινται σε περιορισμούς»). (6) Κατά συνέπεια, οι ζώνες που υπόκεινται σε περιορισμούς στη Λιθουανία θα πρέπει να περιληφθούν στο παράρτημα της παρούσας απόφασης και να ορισθεί η διάρκεια ισχύος τους. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Λιθουανία διασφαλίζει ότι οι ζώνες προστασίας και οι ζώνες επιτήρησης που δημιουργούνται σύμφωνα με το άρθρο 9 της οδηγίας 2001/89/ΕΚ περιλαμβάνουν τουλάχιστον τις περιοχές που απαριθμούνται στο παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 22 Ιουλίου 2011.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 621/2010 ΤΟΥ ΣΥΜΒΟΥΛΊΟΥ της 3ης Ιουνίου 2010 σχετικά με την κατανομή των αλιευτικών δυνατοτήτων βάσει της συμφωνίας αλιευτικής σύμπραξης μεταξύ της Ευρωπαϊκής Ένωσης και των Νήσων Σολομώντος ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 26 Σεπτεμβρίου 2009 μονογραφήθηκε νέα συμφωνία αλιευτικής σύμπραξης μεταξύ της Ευρωπαϊκής Ένωσης και των Νήσων Σολομώντος (εφεξής: συμφωνία αλιευτικής σύμπραξης). (2) Στις 3 Ιουνίου 2010 το Συμβούλιο εξέδωσε την απόφαση 2010/397/ΕΕ (1) σχετικά με την υπογραφή και την προσωρινή εφαρμογή της νέας συμφωνίας αλιευτικής σύμπραξης. (3) Είναι σκόπιμο να καθοριστεί η μέθοδος κατανομής των αλιευτικών δυνατοτήτων μεταξύ των κρατών μελών για τη διάρκεια της νέας συμφωνίας αλιευτικής σύμπραξης, καθώς και για την περίοδο της προσωρινής της εφαρμογής. (4) Ο παρών κανονισμός θα πρέπει να αρχίσει να ισχύει την πρώτη ημέρα που ακολουθεί τη δημοσίευσή του και να εφαρμόζεται από τις 9 Οκτωβρίου 2009, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι αλιευτικές δυνατότητες οι οποίες καθορίζονται στο πρωτόκολλο της συμφωνίας αλιευτικής σύμπραξης μεταξύ της Ευρωπαϊκής Ένωσης και των Νήσων Σολομώντος κατανέμονται μεταξύ των κρατών μελών ως εξής: - Θυνναλιευτικά γρι με ψυκτικές εγκαταστάσεις: Ισπανία : 75 % των διαθέσιμων αλιευτικών δυνατοτήτων Γαλλία : 25 % των διαθέσιμων αλιευτικών δυνατοτήτων 2. Εάν οι αιτήσεις έκδοσης αδειών αλιείας των κρατών μελών που προβλέπονται στην παράγραφο 1 δεν εξαντλήσουν τις αλιευτικές δυνατότητες που καθορίζονται στο πρωτόκολλο, η Επιτροπή μπορεί να λάβει υπόψη τις αιτήσεις αδειών οποιουδήποτε άλλου κράτους μέλους. 3. Με την επιφύλαξη των διατάξεων της συμφωνίας αλιευτικής σύμπραξης και του πρωτοκόλλου, εφαρμόζεται ο κανονισμός (ΕΚ) αριθ. 1006/2008 του Συμβουλίου, της 29ης Σεπτεμβρίου 2008, σχετικά με τις άδειες αλιείας κοινοτικών αλιευτικών σκαφών εκτός των υδάτων της Κοινότητας και για την πρόσβαση σκαφών τρίτων χωρών στα ύδατα της Κοινότητας (2). Άρθρο 2 Ο παρών κανονισμός αρχίζει να ισχύει την πρώτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 9 Οκτωβρίου 2009. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 3 Ιουνίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1153/2011 ΤΗΣ ΕΠΙΤΡΟΠΉΣ της 30ής Αυγούστου 2011 για την τροποποίηση του παραρτήματος Ιβ του κανονισμού (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου όσον αφορά τις τεχνικές απαιτήσεις για τον αντιλυσσικό εμβολιασμό (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (1), και ιδίως το άρθρο 19α παράγραφος 2, Εκτιμώντας τα ακόλουθα: (1) O κανονισμός (ΕΚ) αριθ. 998/2003 καθορίζει τους υγειονομικούς όρους που εφαρμόζονται στις μη εμπορικού χαρακτήρα μετακινήσεις σκυλιών, γατών και κουναβιών μεταξύ κρατών μελών, όπως απαριθμούνται στο παράρτημα Ι μέρη Α και Β του ίδιου κανονισμού. Προβλέπει ότι τα εν λόγω ζώα πρέπει να συνοδεύονται από διαβατήριο το οποίο να πιστοποιεί ότι το εν λόγω ζώο υποβλήθηκε σε αντιλυσσικό εμβολιασμό σύμφωνα με το παράρτημα Ιβ. O κανονισμός (ΕΚ) αριθ. 998/2003 προβλέπει επίσης ότι οι τεχνικές απαιτήσεις για τον αντιλυσσικό εμβολιασμό, όπως προβλέπονται στο παράρτημα Ιβ, μπορούν να τροποποιούνται με κατ’ εξουσιοδότηση νομοθετικές πράξεις. (2) Το παράρτημα Ιβ του κανονισμού (ΕΚ) αριθ. 998/2003 προβλέπει ότι ένας αντιλυσσικός εμβολιασμός μπορεί να θεωρείται έγκυρος μόνο αν, μεταξύ άλλων, η ημερομηνία του αντιλυσσικού εμβολιασμού δεν είναι προγενέστερη της ημερομηνίας τοποθέτησης του ηλεκτρονικού αναμεταδότη που σημειώνεται στο διαβατήριο ή στο κτηνιατρικό πιστοποιητικό που συνοδεύει τα ζώα. Ωστόσο, ένα ζώο που φέρει ευανάγνωστο τατουάζ, το οποίο αποτυπώθηκε πριν από τις 3 Ιουλίου 2011 θεωρείται επίσης αναγνωρισθέν, σύμφωνα με τον εν λόγω κανονισμό. Συνεπώς, για λόγους σαφήνειας της νομοθεσίας της Ένωσης, πρέπει να τροποποιηθεί το παράρτημα Ιβ του κανονισμού (ΕΚ) αριθ. 998/2003 έτσι ώστε να προβλεφθεί ότι ένας αντιλυσσικός εμβολιασμός μπορεί να θεωρείται έγκυρος αν, μεταξύ άλλων, η ημερομηνία του αντιλυσσικού εμβολιασμού δεν είναι προγενέστερη της ημερομηνίας τοποθέτησης του ηλεκτρονικού αναμεταδότη ή της αποτύπωσης του τατουάζ. (3) Κατά συνέπεια, το παράρτημα Ιβ του κανονισμού (ΕΚ) αριθ. 998/2003 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα Ιβ του κανονισμού (ΕΚ) αριθ. 998/2003, το σημείο 2 στοιχείο β) αντικαθίσταται από το ακόλουθο κείμενο: «β) η ημερομηνία που αναφέρεται στο στοιχείο α) δεν πρέπει να είναι προγενέστερη της ημερομηνίας τοποθέτησης του ηλεκτρονικού αναμεταδότη ή της αποτύπωσης του τατουάζ που σημειώνεται στο: i) τμήμα III παράγραφος 2 ή τμήμα III παράγραφος 5 του διαβατηρίου· ή ii) στο προβλεπόμενο τμήμα του κτηνιατρικού πιστοποιητικού που συνοδεύει τα ζώα·». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Αυγούστου 2011.

Πολιτική για την υγεία


ΑΠΌΦΑΣΗ αριθ. 1105/2011/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 25ης Οκτωβρίου 2011 περί του καταλόγου ταξιδιωτικών εγγράφων τα οποία επιτρέπουν στον κάτοχό τους να διέρχεται τα εξωτερικά σύνορα και τα οποία δύνανται να διαθέτουν θεώρηση και περί της δημιουργίας μηχανισμού για την κατάρτιση αυτού του καταλόγου ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Βάσει του άρθρου 17 παράγραφος 3 στοιχείο α) της σύμβασης εφαρμογής της συμφωνίας του Σένγκεν της 14ης Ιουνίου 1985 (2), οι αποφάσεις SCH/Com-ex (98) 56 (3) και SCH/Com-ex (99) 14 (4) θέσπισαν το εγχειρίδιο ταξιδιωτικών εγγράφων τα οποία επιτρέπουν στον κάτοχό τους τη διέλευση των εξωτερικών συνόρων και τα οποία δύνανται να διαθέτουν θεώρηση. Οι εν λόγω αποφάσεις θα πρέπει να προσαρμοστούν στο θεσμικό και νομικό πλαίσιο της Ένωσης. (2) Ο κατάλογος ταξιδιωτικών εγγράφων που εκδίδονται από τρίτες χώρες θα πρέπει να παρακολουθούνται συστηματικά για να εξασφαλισθεί πως οι αρχές των κρατών μελών που ασχολούνται με τη διεκπεραίωση των αιτήσεων θεώρησης και με τον έλεγχο των συνόρων έχουν στη διάθεσή τους ακριβείς πληροφορίες σχετικά με τα ταξιδιωτικά έγγραφα που φέρουν οι υπήκοοι τρίτων χωρών. Οι ανταλλαγές πληροφοριών μεταξύ των κρατών μελών σχετικά με τα ταξιδιωτικά έγγραφα που χορηγούνται και σχετικά με την αναγνώριση των εν λόγω ταξιδιωτικών εγγράφων από τα κράτη μέλη, καθώς και η διάθεση όλων αυτών στο κοινό, θα πρέπει να εκσυγχρονιστούν και να γίνουν πιο αποτελεσματικές. (3) Ο σκοπός του καταλόγου ταξιδιωτικών εγγράφων είναι διττός: αφενός, επιτρέπει στις αρχές συνοριακών ελέγχων να εξακριβώνουν εάν ένα δεδομένο ταξιδιωτικό έγγραφο αναγνωρίζεται για τον σκοπό της διέλευσης των εξωτερικών συνόρων όπως ορίζεται στο άρθρο 5 παράγραφος 1 στοιχείο α) του κανονισμού (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (5)· αφετέρου, επιτρέπει στο προξενικό προσωπικό να επαληθεύει εάν τα κράτη μέλη αναγνωρίζουν ένα δεδομένο ταξιδιωτικό έγγραφο για τον σκοπό της τοποθέτησης αυτοκόλλητης θεώρησης. (4) Σύμφωνα με το άρθρο 48 παράγραφος 1 στοιχείο γ) του κανονισμού (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων) (6), θα πρέπει να καταρτιστεί ένας διεξοδικός κατάλογος των ταξιδιωτικών εγγράφων που χορηγήθηκαν από τη χώρα υποδοχής στο πλαίσιο της επιτόπιας συνεργασίας Σένγκεν. (5) Θα πρέπει να δημιουργηθεί μηχανισμός που να εξασφαλίζει τη συνεχή ενημέρωση του καταλόγου ταξιδιωτικών εγγράφων. (6) Εκτιμώντας τη σημασία της ασφάλειας των ταξιδιωτικών εγγράφων σε ό,τι αφορά τη δυνατότητα αναγνώρισής τους, η Επιτροπή, επικουρούμενη από εμπειρογνώμονες των κρατών μελών, θα πρέπει να εκπονεί αξιολόγηση τεχνικού χαρακτήρα, κατά περίπτωση. (7) Τα κράτη μέλη είναι και θα πρέπει να παραμείνουν αρμόδια για την αναγνώριση ταξιδιωτικών εγγράφων που επιτρέπουν τη διέλευση των εξωτερικών συνόρων και την τοποθέτηση αυτοκόλλητης θεώρησης. (8) Τα κράτη μέλη θα πρέπει να γνωστοποιήσουν τη θέση τους σχετικά με όλα τα ταξιδιωτικά έγγραφα και να καταβάλουν κάθε προσπάθεια να εναρμονίσουν τις θέσεις τους ως προς τα διαφορετικά είδη ταξιδιωτικών εγγράφων. Εφόσον η παράλειψη ενός κράτους μέλους να γνωστοποιήσει τη θέση του ως προς ένα ταξιδιωτικό έγγραφο ενδέχεται να δημιουργήσει προβλήματα στους κατόχους του εν λόγω ταξιδιωτικού εγγράφου, θα πρέπει να δημιουργηθεί μηχανισμός που θα υποχρεώνει τα κράτη μέλη να εκφράζουν τη θέση τους σχετικά με την αναγνώριση ή μη αναγνώριση τέτοιου είδους εγγράφων. Ο εν λόγω μηχανισμός δεν θα πρέπει να αποκλείει το ενδεχόμενο τα κράτη μέλη να γνωστοποιούν μεταβολή της θέσης τους οιαδήποτε δεδομένη στιγμή. (9) Θα πρέπει να δημιουργηθεί, μακροπρόθεσμα, επιγραμμική βάση δεδομένων που θα περιέχει υποδείγματα όλων των ταξιδιωτικών εγγράφων, προκειμένου να διευκολύνεται η εξέταση δεδομένων ταξιδιωτικών εγγράφων από τις αρχές συνοριακών ελέγχων και το προξενικό προσωπικό. Η συγκεκριμένη βάση δεδομένων θα πρέπει να ενημερώνεται για τυχόν μεταβολές σε προηγουμένως κοινοποιημένη αναγνώριση ή μη αναγνώριση συγκεκριμένου ταξιδιωτικού εγγράφου από τα κράτη μέλη. (10) Για ενημερωτικούς σκοπούς, η Επιτροπή θα πρέπει να εκπονήσει έναν μη εξαντλητικό κατάλογο γνωστών ψευδών και παραπλανητικών διαβατηρίων με τη βοήθεια των κρατών μελών. Τα ψευδή και παραπλανητικά διαβατήρια, τα οποία περιλαμβάνονται στον κατάλογο, δεν θα πρέπει να υπόκεινται σε αναγνώριση ή μη αναγνώριση. Δεν θα πρέπει να δίνουν το δικαίωμα στον κάτοχό τους να διέλθει τα εξωτερικά σύνορα και δεν θα πρέπει να δύνανται να διαθέτουν θεώρηση. (11) Προκειμένου να διασφαλισθούν ομοιόμορφες συνθήκες για τη συγκέντρωση και την επικαιροποίηση του καταλόγου ταξιδιωτικών εγγράφων, ανατίθενται στην Επιτροπή εκτελεστικές αρμοδιότητες. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (7). (12) Η συμβουλευτική διαδικασία θα πρέπει να χρησιμοποιείται για την κατάρτιση και την επικαιροποίηση του καταλόγου ταξιδιωτικών εγγράφων, δεδομένου ότι αυτές οι πράξεις συνιστούν απλώς τη συλλογή εκδοθέντων ταξιδιωτικών εγγράφων. (13) Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν (8), οι οποίες εμπίπτουν στον τομέα στον οποίο αναφέρεται το άρθρο 1 σημεία Α, Β και Γ της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες της εφαρμογής της εν λόγω συμφωνίας (9). (14) Όσον αφορά την Ελβετία, η παρούσα απόφαση συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (10), οι οποίες εμπίπτουν στον τομέα στον οποίο αναφέρεται το άρθρο 1 σημεία Α, Β και Γ της απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης 2008/146/ΕΚ του Συμβουλίου (11). (15) Όσον αφορά το Λιχτενστάιν, η παρούσα απόφαση συνιστά ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου που υπεγράφη μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες εμπίπτουν στον τομέα που αναφέρεται στο άρθρο 1 σημεία Α, Β και Γ της απόφασης 1999/437/ΕΚ, σε συνδυασμό με το άρθρο 3 της απόφασης 2011/350/ΕΚ του Συμβουλίου (12). (16) Σύμφωνα με τα άρθρα 1 και 2 του πρωτοκόλλου (αριθ. 22) σχετικά με τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση της παρούσας απόφασης και, επομένως, δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα απόφαση αναπτύσσει περαιτέρω το κεκτημένο του Σένγκεν, η Δανία, σύμφωνα με το άρθρο 4 του εν λόγω πρωτοκόλλου, θα αποφασίσει, εντός εξαμήνου από τη θέσπιση της παρούσας απόφασης από το Συμβούλιο, εάν θα τη μεταφέρει στο εθνικό της δίκαιο. (17) Η παρούσα απόφαση συνιστά ανάπτυξη των διατάξεων του κεκτημένου του Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (13)· ως εκ τούτου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (18) Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες διατάξεις του κεκτημένου του Σένγκεν (14)· ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (19) Όσον αφορά την Κύπρο, η παρούσα απόφαση συνιστά πράξη που βασίζεται στο κεκτημένο του Σένγκεν ή που άλλως σχετίζεται με αυτό, κατά την έννοια του άρθρου 3 παράγραφος 2 της πράξης προσχώρησης του 2003. (20) Η παρούσα απόφαση αποτελεί πράξη βασιζόμενη στο κεκτημένο του Σένγκεν ή άλλως σχετιζόμενη με αυτό, κατά την έννοια του άρθρου 4 παράγραφος 2 της πράξης προσχώρησης του 2005, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο και αποστολή 1. Η παρούσα απόφαση καθορίζει τον κατάλογο ταξιδιωτικών εγγράφων τα οποία επιτρέπουν στον κάτοχό τους να διέρχεται τα εξωτερικά σύνορα και τα οποία δύνανται να διαθέτουν θεώρηση («κατάλογος ταξιδιωτικών εγγράφων») και έναν μηχανισμό για την κατάρτισή του. 2. Η παρούσα απόφαση εφαρμόζεται σε ταξιδιωτικά έγγραφα, όπως το εθνικό διαβατήριο (κοινό, διπλωματικό, υπηρεσιακό/επίσημο ή ειδικό διαβατήριο), το προσωρινό ταξιδιωτικό έγγραφο, το ταξιδιωτικό έγγραφο ενός πρόσφυγα ή ενός απάτριδος, το ταξιδιωτικό έγγραφο που έχει εκδοθεί από διεθνείς οργανισμούς ή η άδεια διέλευσης. 3. Η παρούσα απόφαση δεν επηρεάζει την αρμοδιότητα των κρατών μελών για την αναγνώριση ταξιδιωτικών εγγράφων. Άρθρο 2 Κατάρτιση καταλόγου ταξιδιωτικών εγγράφων 1. Η επιτροπή καταρτίζει κατάλογο ταξιδιωτικών εγγράφων με τη βοήθεια των κρατών μελών, βάσει των πληροφοριών που έχουν συλλεχθεί στο πλαίσιο της επιτόπιας συνεργασίας Σένγκεν, όπως αναφέρεται στο άρθρο 48 παράγραφος 1 στοιχείο γ) του κανονισμού (ΕΚ) αριθ. 810/2009. 2. Ο κατάλογος ταξιδιωτικών εγγράφων καταρτίζεται σύμφωνα με τη συμβουλευτική διαδικασία του άρθρου 8 παράγραφος 2. Άρθρο 3 Διάρθρωση του καταλόγου ταξιδιωτικών εγγράφων 1. Ο κατάλογος ταξιδιωτικών εγγράφων αποτελείται από τρία μέρη. 2. Το μέρος I αποτελείται από ταξιδιωτικά έγγραφα που χορηγούνται από τρίτες χώρες και εδαφικές οντότητες όπως αναφέρονται στα παραρτήματα I και II του κανονισμού (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (15). 3. Το μέρος II αποτελείται από τα ακόλουθα ταξιδιωτικά έγγραφα που χορηγούνται από τα κράτη μέλη, συμπεριλαμβανομένων εκείνων που χορηγούνται από τα κράτη μέλη της Ευρωπαϊκής Ένωσης τα οποία δεν συμμετέχουν στην έγκριση της παρούσας απόφασης και από τα κράτη μέλη της Ευρωπαϊκής Ένωσης τα οποία δεν εφαρμόζουν ακόμα πλήρως τις διατάξεις του κεκτημένου του Σένγκεν: α) ταξιδιωτικά έγγραφα που χορηγούνται σε υπηκόους τρίτων χωρών· β) ταξιδιωτικά έγγραφα που χορηγούνται σε πρόσφυγες βάσει της σύμβασης των Ηνωμένων Εθνών περί του καθεστώτος των προσφύγων της 28ης Ιουλίου 1951· γ) ταξιδιωτικά έγγραφα που χορηγούνται σε απάτριδες βάσει της σύμβασης των Ηνωμένων Εθνών σχετικά με το καθεστώς του ανιθαγενούς της 28ης Σεπτεμβρίου 1954· δ) ταξιδιωτικά έγγραφα που χορηγούνται σε πρόσωπα τα οποία δεν έχουν υπηκοότητα καμίας χώρας και τα οποία κατοικούν σε κράτος μέλος· ε) ταξιδιωτικά έγγραφα που χορηγούνται από το Ηνωμένο Βασίλειο σε βρετανούς πολίτες που δεν έχουν την ιδιότητα υπηκόου του Ηνωμένου Βασιλείου της Μεγάλης Βρετανίας και της Βορείου Ιρλανδίας για τους σκοπούς του ενωσιακού δικαίου. 4. Το μέρος III αποτελείται από ταξιδιωτικά έγγραφα που χορηγούνται από διεθνείς οργανισμούς. 5. Κατά γενικό κανόνα, η καταχώριση στον κατάλογο ενός ταξιδιωτικού εγγράφου ισχύει για όλες τις σειρές αυτού του ταξιδιωτικού εγγράφου οι οποίες εξακολουθούν να ισχύουν. 6. Εάν μια τρίτη χώρα δεν εκδίδει έναν συγκεκριμένο τύπο ταξιδιωτικού εγγράφου, αυτό επισημαίνεται με την αναγραφή στον κατάλογο ταξιδιωτικών εγγράφων της ένδειξης «δεν εκδίδεται». Άρθρο 4 Κοινοποίηση της αναγνώρισης ή της μη αναγνώρισης των ταξιδιωτικών εγγράφων του καταλόγου 1. Εντός προθεσμίας τριών μηνών από την κοινοποίηση του καταλόγου ταξιδιωτικών εγγράφων, τα κράτη μέλη κοινοποιούν στην Επιτροπή τη θέση τους σχετικά με την αναγνώριση ή τη μη αναγνώριση των ταξιδιωτικών εγγράφων του καταλόγου. 2. Εάν ένα κράτος μέλος παραλείψει την κοινοποίηση της θέσης του εντός της προθεσμίας που αναφέρεται στην παράγραφο 1, το συγκεκριμένο ταξιδιωτικό έγγραφο θεωρείται αναγνωρισμένο έως ότου υπάρξει κοινοποίηση του εν λόγω κράτους μέλους για τη μη αναγνώρισή του. 3. Στο πλαίσιο της επιτροπής, η οποία αναφέρεται στο άρθρο 8 παράγραφος 1, τα κράτη μέλη ανταλλάσουν πληροφορίες σχετικά με τους λόγους της αναγνώρισης ή της μη αναγνώρισης συγκεκριμένων ταξιδιωτικών εγγράφων με στόχο την εναρμόνιση των θέσεών τους. 4. Τα κράτη μέλη κοινοποιούν στην Επιτροπή όλες τις αλλαγές σχετικά με προηγούμενες κοινοποιήσεις για την αναγνώριση ή τη μη αναγνώριση ενός συγκεκριμένου ταξιδιωτικού εγγράφου. Άρθρο 5 Έκδοση νέων ταξιδιωτικών εγγράφων 1. Τα κράτη μέλη κοινοποιούν στην Επιτροπή τα νέα ταξιδιωτικά έγγραφα που αναφέρονται στο άρθρο 3 παράγραφος 3 στοιχεία α) έως δ). 2. Τα κράτη μέλη ενημερώνουν την Επιτροπή σχετικά με τα νέα ταξιδιωτικά έγγραφα που εκδίδονται από τρίτες χώρες, από τα κράτη μέλη και από τους διεθνείς οργανισμούς που αναφέρονται στο άρθρο 3 παράγραφος 2, στο άρθρο 3 παράγραφος 3 στοιχείο ε) και στο άρθρο 3 παράγραφος 4. Η Επιτροπή, σε συνεργασία με τα κράτη μέλη, καταβάλλει προσπάθειες για τη συλλογή υποδειγμάτων των νέων ταξιδιωτικών εγγράφων προκειμένου να τα κατανείμει. 3. Η Επιτροπή επικαιροποιεί τον κατάλογο ταξιδιωτικών εγγράφων με βάση τις ληφθείσες κοινοποιήσεις και πληροφορίες και καλεί τα κράτη μέλη να κοινοποιήσουν τη θέση τους σχετικά με την αναγνώριση ή τη μη αναγνώριση σύμφωνα με το άρθρο 4. 4. Ο επικαιροποιημένος κατάλογος ταξιδιωτικών εγγράφων καταρτίζεται σύμφωνα με τη συμβουλευτική διαδικασία του άρθρου 8 παράγραφος 2. Άρθρο 6 Πληροφορίες σχετικά με γνωστά ψευδή και παραπλανητικά διαβατήρια Η Επιτροπή εκπονεί επίσης και επικαιροποιεί μη εξαντλητικό κατάλογο γνωστών ψευδών και παραπλανητικών διαβατηρίων βάσει πληροφοριών που λαμβάνει από τα κράτη μέλη. Άρθρο 7 Αξιολόγηση των ταξιδιωτικών εγγράφων 1. Προκειμένου να βοηθήσει τα κράτη μέλη στην τεχνική τους αξιολόγηση των ταξιδιωτικών εγγράφων, η Επιτροπή, επικουρούμενη από εμπειρογνώμονες των κρατών μελών, μπορεί να μεριμνήσει για την τεχνική ανάλυση αυτών των ταξιδιωτικών εγγράφων, λαμβάνοντας κυρίως υπόψη τα σχετικά πρότυπα και τις συστάσεις του Διεθνούς Οργανισμού Πολιτικής Αεροπορίας. 2. Κατά περίπτωση, οι όροι και οι διαδικασίες για τη χορήγηση ταξιδιωτικών εγγράφων μπορούν επίσης να αναλυθούν στο παρόν πλαίσιο. 3. Τα αποτελέσματα των αξιολογήσεων που αναφέρονται στις παραγράφους 1 και 2 κοινοποιούνται στα κράτη μέλη. Άρθρο 8 Διαδικασία επιτροπής 1. Η Επιτροπή επικουρείται από επιτροπή (επιτροπή ταξιδιωτικών εγγράφων). Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 4 του κανονισμού (ΕΕ) αριθ. 182/2011. Άρθρο 9 Δημοσίευση των καταλόγων Η Επιτροπή θέτει στη διάθεση των κρατών μελών και του κοινού τον κατάλογο ταξιδιωτικών εγγράφων, συμπεριλαμβανομένων των κοινοποιήσεων σύμφωνα με το άρθρο 4, και τον κατάλογο που αναφέρεται στο άρθρο 6, μέσω ηλεκτρονικής δημοσιεύσεως, η οποία ενημερώνεται συνεχώς. Άρθρο 10 Καταργήσεις Οι αποφάσεις SCH/Com-ex (98) 56 και SCH/Com-ex (99) 14 καταργούνται. Άρθρο 11 Έναρξη ισχύος 1. Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. 2. Όλες οι διατάξεις της παρούσας απόφασης εφαρμόζονται από την ημερομηνία της έναρξης ισχύος της εκτός από το άρθρο 10, το οποίο εφαρμόζεται από την ημερομηνία της πρώτης δημοσίευσης από την Επιτροπή του καταλόγου ταξιδιωτικών εγγράφων. Άρθρο 12 Η παρούσα απόφαση απευθύνεται στα κράτη μέλη σύμφωνα με τις Συνθήκες. Στρασβούργο, 25 Οκτωβρίου 2011.

Ιδιωτικό Διεθνές Δίκαιο

Δημόσια ασφάλεια


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 10ης Μαΐου 2011 για την τροποποίηση του παραρτήματος II της απόφασης 93/52/ΕΟΚ όσον αφορά την αναγνώριση ορισμένων περιφερειών στην Ιταλία ως επισήμως απαλλαγμένων από τη βρουκέλλωση (B. melitensis) και για την τροποποίηση των παραρτημάτων της απόφασης 2003/467/ΕΚ όσον αφορά την κήρυξη ορισμένων περιφερειών της Ιταλίας, της Πολωνίας και του Ηνωμένου Βασιλείου ως επισήμως απαλλαγμένων από τη φυματίωση, τη βρουκέλλωση και την ενζωοτική λεύκωση των βοοειδών [κοινοποιηθείσα υπό τον αριθμό Ε(2011) 3066] (Κείμενο που παρουσιάζει ενδιαφέρον για τον ΕΟΧ) (2011/277/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το παράρτημα A τμήμα I σημείο 4, το παράρτημα A τμήμα II σημείο 7 και το παράρτημα Δ τμήμα I στοιχείο E, Έχοντας υπόψη την οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων (2), και ιδίως το παράρτημα A κεφάλαιο 1 τμήμα II, Εκτιμώντας τα ακόλουθα: (1) Η οδηγία 91/68/ΕΟΚ καθορίζει τους όρους υγείας των ζώων που διέπουν το εμπόριο αιγοπροβάτων στην Ένωση. Καθορίζει τους όρους υπό τους οποίους τα κράτη μέλη ή περιφέρειές τους αναγνωρίζονται ως επισήμως απαλλαγμένα από τη βρουκέλλωση. (2) Στην απόφαση 93/52/ΕΟΚ της Επιτροπής, της 21ης Δεκεμβρίου 1992, που διαπιστώνει την τήρηση εκ μέρους ορισμένων κρατών μελών ή περιφερειών των όρων σχετικά με τη βρουκέλλωση (B. melitensis) και που τους αναγνωρίζει το καθεστώς κράτους μέλους ή περιφέρειας επισήμως απαλλαγμένης από την ασθένεια αυτή (3), παρατίθενται οι περιφέρειες των κρατών μελών που αναγνωρίζεται ότι είναι επισήμως απαλλαγμένες από τη βρουκέλλωση (B. melitensis) σύμφωνα με την οδηγία 91/68/ΕΟΚ. (3) Η Ιταλία υπέβαλε στην Επιτροπή δικαιολογητικά έγγραφα με τα οποία αποδεικνύεται η συμμόρφωση της περιφέρειας Εμίλια-Ρομάνια και της Κοιλάδας Αόστης προς τους σχετικούς όρους που προβλέπονται στην οδηγία 91/68/ΕΟΚ, ώστε οι εν λόγω περιφέρειες της Ιταλίας να αναγνωριστούν ως επισήμως απαλλαγμένες από τη βρουκέλλωση (B. melitensis). (4) Σε συνέχεια της αξιολόγησης των εγγράφων που υπέβαλε η Ιταλία, οι περιφέρειες Εμίλια-Ρομάνια και Κοιλάδα Αόστης θα πρέπει να αναγνωριστούν ως επισήμως απαλλαγμένες από την ανωτέρω νόσο. Ως εκ τούτου, η εγγραφή στο παράρτημα II της απόφασης 93/52/ΕΟΚ όσον αφορά την Ιταλία θα πρέπει να τροποποιηθεί αναλόγως. (5) Η οδηγία 64/432/ΕΟΚ εφαρμόζεται στον τομέα του εμπορίου βοοειδών και χοιροειδών εντός της Ένωσης. Καθορίζει τους όρους υπό τους οποίους ένα κράτος μέλος ή περιφέρεια αυτού μπορούν να αναγνωριστούν ως επισήμως απαλλαγμένα από τη φυματίωση, τη βρουκέλλωση και την ενζωοτική λεύκωση των βοοειδών, όσον αφορά τις αγέλες βοοειδών. (6) Παρά το ότι η Νήσος του Μαν, ως εσωτερικά αυτοδιοικούμενη Εξάρτηση του Στέμματος, δεν είναι μέρος της Ένωσης, έχει μια ιδιαίτερη, περιορισμένη σχέση με την Ένωση. Ως εκ τούτου, ο κανονισμός (ΕΟΚ) αριθ. 706/73 του Συμβουλίου, της 12ης Μαρτίου 1973, περί της κοινοτικής ρυθμίσεως που εφαρμόζεται στις αγγλο-νορμανδικές νήσους και στη νήσο του Man σχετικά με τις συναλλαγές γεωργικών προϊόντων (4), προβλέπει ότι για την εφαρμογή των κανόνων που αφορούν, μεταξύ άλλων, τη νομοθεσία για την υγεία των ζώων, το Ηνωμένο Βασίλειο και η Νήσος του Μαν θεωρούνται ως ένα μόνο κράτος μέλος. (7) Τα παραρτήματα της απόφασης 2003/467/ΕΚ της Επιτροπής, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών όσον αφορά τις αγέλες βοοειδών (5), απαριθμούν τα κράτη μέλη και τις περιφέρειες αυτών που αναγνωρίζονται ως επισήμως απαλλαγμένα από τη φυματίωση, τη βρουκέλλωση και την ενζωοτική λεύκωση των βοοειδών. (8) Η Ιταλία υπέβαλε στην Επιτροπή δικαιολογητικά έγγραφα με τα οποία αποδεικνύεται η συμμόρφωση προς τους όρους που προβλέπονται στην οδηγία 64/432/ΕΟΚ, ώστε να αναγνωριστούν ως επισήμως απαλλαγμένες από τη φυματίωση οι επαρχίες Rieti και Viterbo στην περιφέρεια του Λάτσιο. (9) Ύστερα από την αξιολόγηση των δικαιολογητικών εγγράφων που υπέβαλε η Ιταλία, οι επαρχίες Rieti και Viterbo στην περιφέρεια του Λάτσιο θα πρέπει να κηρυχθούν επισήμως απαλλαγμένες από φυματίωση. (10) Η Ιταλία και το Ηνωμένο Βασίλειο υπέβαλαν επίσης στην Επιτροπή δικαιολογητικά έγγραφα με τα οποία αποδεικνύεται η συμμόρφωση προς τους όρους που προβλέπονται στην οδηγία 64/432/ΕΟΚ, ώστε να αναγνωριστούν ως επισήμως απαλλαγμένες από τη βρουκέλλωση οι επαρχίες Frosinone, Latina και Viterbo στην περιφέρεια του Λάτσιο στην Ιταλία και στη Νήσο του Μαν στο Ηνωμένο Βασίλειο. (11) Ύστερα από αξιολόγηση των δικαιολογητικών εγγράφων που υπέβαλαν η Ιταλία και το Ηνωμένο Βασίλειο, οι επαρχίες Frosinone, Latina και Viterbo στην περιφέρεια του Λάτσιο στην Ιταλία και η Νήσος του Μαν στο Ηνωμένο Βασίλειο θα πρέπει να κηρυχθούν επισήμως απαλλαγμένες από βρουκέλλωση περιφέρειες στην Ιταλία και το Ηνωμένο Βασίλειο αντίστοιχα. (12) Η Ιταλία, η Πολωνία και το Ηνωμένο Βασίλειο υπέβαλαν στην Επιτροπή δικαιολογητικά έγγραφα με τα οποία αποδεικνύεται η συμμόρφωση προς τους όρους που προβλέπονται στην οδηγία 64/432/ΕΟΚ, ώστε να μπορέσουν να αναγνωριστούν ως επισήμως απαλλαγμένες από την ενζωοτική λεύκωση των βοοειδών η επαρχία Viterbo στην περιφέρεια του Λάτσιο στην Ιταλία, σαράντα τέσσερις κομητείες (powiaty) εντός των βοεβοδάτων Lubuskie, Kujawsko-Pomorskie, Mazowieckie, Podlaskie, Warmińsko-Mazurskie και Wielkopolskie στην Πολωνία και η Νήσος του Μαν στο Ηνωμένο Βασίλειο. (13) Σε συνέχεια της αξιολόγησης των δικαιολογητικών εγγράφων που υπέβαλε η Ιταλία, η Πολωνία και το Ηνωμένο Βασίλειο, οι εν λόγω περιφέρειες θα πρέπει να κηρυχθούν επισήμως απαλλαγμένες περιφέρειες της Ιταλίας, της Πολωνίας και του Ηνωμένου Βασιλείου από την ενζωοτική λεύκωση των βοοειδών. (14) Ως εκ τούτου, τα παραρτήματα της απόφασης 2003/467/ΕΚ πρέπει να τροποποιηθούν αναλόγως. (15) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα II της απόφασης 93/52/ΕΟΚ τροποποιείται σύμφωνα με το παράρτημα I της παρούσας απόφασης. Άρθρο 2 Τα παραρτήματα της απόφασης 2003/467/ΕΚ τροποποιούνται σύμφωνα με το παράρτημα II της παρούσας απόφασης. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 10 Μαΐου 2011.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 517/2011 ΤΗΣ ΕΠΙΤΡΟΠΉΣ της 25ης Μαΐου 2011 για την εφαρμογή του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου όσον αφορά τον στόχο της Ένωσης για τη μείωση του επιπολασμού ορισμένων οροτύπων σαλμονέλας σε σμήνη ωοπαραγωγής του είδους Gallus gallus και την τροποποίηση του κανονισμού (ΕΚ) αριθ. 2160/2003 και του κανονισμού (ΕΕ) αριθ. 200/2010 της Επιτροπής (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (1), και ιδίως το άρθρο 4 παράγραφος 1 δεύτερο εδάφιο και το άρθρο 13 παράγραφος 1, Εκτιμώντας τα ακόλουθα: (1) Σκοπός του κανονισμού (ΕΚ) αριθ. 2160/2003 είναι να εξασφαλιστεί η λήψη μέτρων για την ανίχνευση και τον έλεγχο της σαλμονέλας και άλλων ζωονοσογόνων παραγόντων σε όλα τα σχετικά στάδια της παραγωγής, της μεταποίησης και της διανομής, ιδίως σε επίπεδο πρωτογενούς παραγωγής, ώστε να μειωθεί ο επιπολασμός τους καθώς και ο κίνδυνος που ενέχουν για τη δημόσια υγεία. (2) Ο κανονισμός (ΕΚ) αριθ. 2160/2003 προβλέπει τη θέσπιση στόχων της Ένωσης για τη μείωση του επιπολασμού των ζωονόσων και των ζωονοσογόνων παραγόντων του παραρτήματος I στους πληθυσμούς ζώων που παρατίθενται στο εν λόγω παράρτημα. Επιπλέον, καθορίζει ορισμένες απαιτήσεις για τους στόχους αυτούς. Η μείωση αυτή είναι σημαντική λόγω της υποχρέωσης εφαρμογής αυστηρών μέτρων σε μολυσμένα σμήνη σύμφωνα με τον κανονισμό (ΕΚ) αριθ. 2160/2003. Ειδικότερα, τα αυγά που προέρχονται από σμήνη άγνωστης υγειονομικής κατάστασης ως προς τη σαλμονέλα, από σμήνη για τα οποία υπάρχει υπόνοια μόλυνσης ή από μολυσμένα σμήνη δύνανται να χρησιμοποιηθούν για ανθρώπινη κατανάλωση μόνον αφού υποστούν επεξεργασία που να εγγυάται την εξάλειψη οροτύπων της σαλμονέλας που έχουν σημασία για τη δημόσια υγεία σύμφωνα με την κοινοτική νομοθεσία για την υγιεινή των τροφίμων. (3) Το παράρτημα I του κανονισμού (ΕΚ) αριθ. 2160/2003 αναφέρεται σε όλους τους οροτύπους σαλμονέλας που έχουν σημασία για τη δημόσια υγεία στα σμήνη ωοπαραγωγής του είδους Gallus gallus. Με τα αυγά αυτών των σμηνών ωοπαραγωγής μπορούν να μολυνθούν με σαλμονέλα οι καταναλωτές. Ως εκ τούτου, η μείωση του επιπολασμού της σαλμονέλας στα σμήνη ωοπαραγωγής συμβάλλει στον έλεγχο του συγκεκριμένου ζωονοσογόνου παράγοντα στα αυγά, που συνιστά σημαντικό κίνδυνο για τη δημόσια υγεία. (4) Στον κανονισμό (ΕΚ) αριθ. 1168/2006 της Επιτροπής, της 31ης Ιουλίου 2006, για την εφαρμογή του κανονισμού (ΕΚ) αριθ. 2160/2003 όσον αφορά τον κοινοτικό στόχο για τη μείωση του επιπολασμού ορισμένων οροτύπων σαλμονέλας σε όρνιθες ωοπαραγωγής του είδους Gallus gallus και για την τροποποίηση του κανονισμού (ΕΚ) αριθ. 1003/2005 (2) θεσπίζεται στόχος της Ένωσης με σκοπό τη μείωση του επιπολασμού της Salmonella enteritidis και της Salmonella typhimurium σε ενήλικες όρνιθες ωοπαραγωγής του είδους Gallus gallus. Ο στόχος της Ένωσης για κάθε κράτος μέλος συνίσταται σε ένα ετήσιο ελάχιστο ποσοστό μείωσης των θετικών σμηνών ενήλικων ορνίθων ωοπαραγωγής από 10 έως 40 % ανάλογα με τον επιπολασμό του προηγούμενου έτους. Εναλλακτικά, προβλέπεται μείωση του μέγιστου ποσοστού σε 2 % ή λιγότερο. (5) Σύμφωνα με τον κανονισμό (ΕΚ) αριθ. 2160/2003, κατά τον καθορισμό του στόχου της Ένωσης, πρέπει να λαμβάνονται υπόψη τόσο η πείρα που θα έχει αποκτηθεί με βάση τα υπάρχοντα εθνικά μέτρα όσο και τα στοιχεία που θα έχουν διαβιβαστεί στην Επιτροπή ή στην Ευρωπαϊκή Αρχή για την Ασφάλεια των Τροφίμων (ΕΑΑΤ) με βάση τις ισχύουσες απαιτήσεις της Ένωσης, ειδικότερα στο πλαίσιο των πληροφοριών που προβλέπονται στην οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ του Συμβουλίου (3), και ιδίως το άρθρο 5. (6) Από την κοινοτική συγκεφαλαιωτική έκθεση για τις τάσεις και τις πηγές ζωονόσων και ζωονοσογόνων παραγόντων και τροφιμογενών εστιών στην Ευρωπαϊκή Ένωση το 2008 (4) προκύπτει ότι οι ορότυποι της Salmonella Enteritidis και της Salmonella Typhimurium είναι αυτοί που συνδέονται περισσότερο με την ασθένεια στον άνθρωπο. Το 2008 μειώθηκαν σημαντικά τα ανθρώπινα κρούσματα που οφείλονται στον ορότυπο της S. Enteritidis, ενώ παρατηρήθηκε αύξηση του οροτύπου της S. Typhimurium. Σύμφωνα με τις απαιτήσεις του κανονισμού (ΕΚ) αριθ. 2160/2003, ζητήθηκε η γνώμη της ΕΑΑΤ σχετικά με τον καθορισμό ενός μόνιμου στόχου της Ένωσης για τα σμήνη ωοπαραγωγής του είδους Gallus gallus. (7) Στις 10 Μαρτίου 2010, κατόπιν αιτήματος της Ευρωπαϊκής Επιτροπής, η επιστημονική ομάδα της ΕΑΑΤ για τις βιολογικές πηγές κινδύνου εξέδωσε γνώμη σχετικά με την ποσοτική εκτίμηση του αντικτύπου που θα έχει στη δημόσια υγεία ο καθορισμός ενός νέου στόχου για τη μείωση της σαλμονέλας στις όρνιθες ωοπαραγωγής του είδους Gallus gallus (5). Η έκθεση καταλήγει στο συμπέρασμα ότι η Salmonella Enteritidis είναι ο πλέον επιτυχής κάθετα μεταδιδόμενος ζωονοσογόνος ορότυπος σαλμονέλας στα πουλερικά. Ένα άλλο συμπέρασμα στο οποίο καταλήγει η ίδια έκθεση είναι ότι τα μέτρα ελέγχου που εφαρμόζει η Ένωση για τις όρνιθες ωοπαραγωγής συνέβαλαν με επιτυχία στον έλεγχο των λοιμώξεων από σαλμονέλα στα είδη παραγωγής και στη μείωση των κινδύνων για την ανθρώπινη υγεία από τα πουλερικά. (8) Τα μονοφασικά στελέχη της Salmonella Typhimurium αναδείχθηκαν γρήγορα σε έναν από τους συνηθέστερους οροτύπους σαλμονέλας που βρίσκεται σε διάφορα είδη ζώων και σε κλινικά απομονωθέντα στελέχη ανθρώπων. Σύμφωνα με την επιστημονική γνώμη για την παρακολούθηση και την αξιολόγηση του κινδύνου που ενέχουν για τη δημόσια υγεία στελέχη του τύπου Salmonella Typhimurium (6) που εξέδωσε η επιστημονική ομάδα της ΕΑΑΤ για τις βιολογικές πηγές κινδύνου στις 22 Σεπτεμβρίου 2010, τα μονοφασικά στελέχη της Salmonella Typhimurium με αντιγονικό τύπο 1,4,[5],12:i:- θεωρούνται παραλλαγές της Salmonella Typhimurium και ενέχουν κίνδυνο για τη δημόσια υγεία παρόμοιο με εκείνο των υπόλοιπων στελεχών της Salmonella Typhimurium. (9) Συνεπώς, για σκοπούς σαφήνειας της νομοθεσίας της Ένωσης, κρίνεται σκόπιμη η τροποποίηση του κανονισμού (ΕΚ) αριθ. 2160/2003 και του κανονισμού (ΕΕ) αριθ. 200/2010 της Επιτροπής, της 10ης Μαρτίου 2010, για την εφαρμογή του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου όσον αφορά το στόχο της Ένωσης για τη μείωση του επιπολασμού οροτύπων σαλμονέλας σε ενήλικα σμήνη αναπαραγωγής του είδους Gallus gallus (7), προκειμένου η Salmonella Typhimurium να συμπεριλαμβάνει και τα μονοφασικά στελέχη με αντιγονικό τύπο 1,4,[5],12:i:-. (10) Λαμβανομένης υπόψη της επιστημονικής γνώμης της 22ας Σεπτεμβρίου 2010 καθώς και της ανάγκης να δοθεί περισσότερος χρόνος για την αξιολόγηση της τάσης της σαλμονέλας σε σμήνη μετά τη θέσπιση εθνικών προγραμμάτων ελέγχου, κρίνεται σκόπιμη η θέσπιση στόχου της Ένωσης για τη μείωση της σαλμονέλας σε ενήλικα σμήνη ωοπαραγωγής του είδους Gallus gallus ανάλογου προς τον στόχο της Ένωσης που προβλέπεται στον κανονισμό (ΕΚ) αριθ. 1168/2006. (11) Προκειμένου να εξακριβώνεται η πρόοδος όσον αφορά την επίτευξη του στόχου της Ένωσης, είναι αναγκαίο να προβλεφθεί συστηματική δειγματοληψία των σμηνών ωοπαραγωγής του είδους Gallus gallus. (12) Επειδή οι τεχνικές τροποποιήσεις που θεσπίζονται στο παράρτημα του παρόντος κανονισμού πρέπει να εφαρμοστούν άμεσα και να εναρμονιστούν στα κράτη μέλη, τυχόν προσαρμογές των εθνικών προγραμμάτων ελέγχου σύμφωνα με τον παρόντα κανονισμό δεν χρήζουν επανέγκρισης από την Επιτροπή. (13) Τα εθνικά προγράμματα ελέγχου για την επίτευξη του στόχου της Ένωσης για το 2011 για σμήνη ενήλικων ορνίθων ωοπαραγωγής του είδους Gallus gallus υποβλήθηκαν για συγχρηματοδότηση από την Ένωση, σύμφωνα με την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (8). Τα εν λόγω προγράμματα βασίστηκαν στον κανονισμό (ΕΚ) αριθ. 1168/2006 και εγκρίθηκαν σύμφωνα με την απόφαση 2010/712/ΕΕ της Επιτροπής, της 23ης Νοεμβρίου 2010, για την έγκριση ετήσιων και πολυετών προγραμμάτων για την εκρίζωση, τον έλεγχο και την επιτήρηση ορισμένων νοσημάτων των ζώων και ζωοανθρωπονόσων, τα οποία υπέβαλαν τα κράτη μέλη για το 2011 και τα επόμενα έτη (9). (14) Ο κανονισμός (ΕΚ) αριθ. 1168/2006 θα πρέπει να καταργηθεί και να αντικατασταθεί από τον παρόντα κανονισμό. Οι τεχνικές διατάξεις του παραρτήματος του κανονισμού (ΕΚ) αριθ. 1168/2006 επιτυγχάνουν τα ίδια αποτελέσματα με το παράρτημα του παρόντος κανονισμού. Ως εκ τούτου, τα κράτη μέλη μπορούν να τις εφαρμόσουν αμέσως χωρίς να χρειαστούν μεταβατική περίοδο. (15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στόχος 1. Ο στόχος της Ένωσης που αναφέρεται στο άρθρο 4 παράγραφος 1 του κανονισμού (ΕΚ) αριθ. 2160/2003 για τη μείωση του επιπολασμού της Salmonella enteritidis και της Salmonella typhimurium σε ενήλικες όρνιθες ωοπαραγωγής του είδους Gallus gallus (στο εξής «στόχος της Ένωσης») έχει ως εξής: α) ετήσιο ελάχιστο ποσοστό μείωσης των θετικών σμηνών ενήλικων ορνίθων ωοπαραγωγής τουλάχιστον: i) 10 %, εάν ο επιπολασμός κατά το προηγούμενο έτος ήταν μικρότερος από 10 %· ii) 20 %, εάν ο επιπολασμός κατά το προηγούμενο έτος ήταν μεγαλύτερος ή ίσος με 10 % και μικρότερος από 20 %· iii) 30 %, εάν ο επιπολασμός κατά το προηγούμενο έτος ήταν μεγαλύτερος ή ίσος με 20 % και μικρότερος από 40 %· iv) 40 %, εάν ο επιπολασμός κατά το προηγούμενο έτος ήταν ίσος ή μεγαλύτερος από 40 %, ή β) μείωση του μέγιστου ποσοστού σε 2 % ή λιγότερο των θετικών σμηνών ενήλικων ορνίθων ωοπαραγωγής· ωστόσο, για τα κράτη μέλη που διαθέτουν λιγότερα από 50 σμήνη ενήλικων ορνίθων ωοπαραγωγής, μόνον ένα ενήλικο σμήνος, κατ’ ανώτατο όριο, επιτρέπεται να παραμείνει θετικό. Ο στόχος της Ένωσης θα επιτυγχάνεται κάθε έτος με βάση την παρακολούθηση του προηγούμενου έτους. Όσον αφορά το στόχο που πρέπει να επιτευχθεί το 2011, ως σημείο αναφοράς θα χρησιμεύσουν τα αποτελέσματα του 2010 βάσει της παρακολούθησης που διενεργήθηκε, σύμφωνα με το άρθρο 1 του κανονισμού (ΕΚ) αριθ. 1168/2006. Όσον αφορά τη μονοφασική Salmonella Typhimurium, θα συμπεριληφθούν στο νστόχο της Ένωσης ορότυποι με αντιγονικό τύπο 1,4,[5],12:i:-. 2. Το σχέδιο δοκιμών που είναι αναγκαίο για την εξακρίβωση της προόδου όσον αφορά την επίτευξη του στόχου της Ένωσης ορίζεται στο παράρτημα («σχέδιο δοκιμών»). Άρθρο 2 Επανεξέταση του στόχου της Ένωσης Ο στόχος της Ένωσης επανεξετάζεται από την Επιτροπή με βάση τα στοιχεία που συλλέγονται σύμφωνα με το σχέδιο δοκιμών και τα κριτήρια που ορίζονται στο άρθρο 4 παράγραφος 6 στοιχείο γ) του κανονισμού (ΕΚ) αριθ. 2160/2003. Άρθρο 3 Τροποποίηση του κανονισμού (ΕΚ) αριθ. 2160/2003 Στο παράρτημα II του κανονισμού (ΕΚ) αριθ. 2160/2003, μέρος Γ, προστίθεται το ακόλουθο εδάφιο: «6. Όλα τα σημεία αναφοράς στο παρόν τμήμα που αφορούν τη Salmonella Typhimurium περιλαμβάνουν, επίσης, τη μονοφασική Salmonella Typhimurium με αντιγονικό τύπο 1,4,[5],12:i:-». Άρθρο 4 Τροποποίηση του κανονισμού (ΕΕ) αριθ. 200/2010 Στο άρθρο 1 παράγραφος 1, το πρώτο εδάφιο αντικαθίσταται από το ακόλουθο κείμενο: «1. Από την 1η Ιανουαρίου 2010 ο στόχος της Ένωσης, όπως διατυπώνεται στο άρθρο 4 παράγραφος 1 του κανονισμού (ΕΚ) αριθ. 2160/2003, για τη μείωση της Salmonella spp. στα σμήνη αναπαραγωγής του είδους Gallus gallus (ο στόχος της Ένωσης) είναι η μείωση στο 1 % ή και λιγότερο του μέγιστου ποσοστού ενήλικων σμηνών αναπαραγωγής του είδους Gallus gallus που παραμένουν θετικά όσον αφορά τη Salmonella enteritidis, τη Salmonella infantis, τη Salmonella hadar, τη Salmonella typhimurium συμπεριλαμβανομένης της μονοφασικής Salmonella Typhimurium με αντιγονικό τύπο 1,4,[5],12:i:- και τη Salmonella virchow (τους σχετικούς οροτύπους σαλμονέλας)». Άρθρο 5 Κατάργηση του κανονισμού (ΕΚ) αριθ. 1168/2006 Ο κανονισμός (ΕΚ) αριθ. 1168/2006 καταργείται. Οι παραπομπές στον κανονισμό (ΕΚ) αριθ. 1168/2006 θεωρείται ότι αποτελούν παραπομπές στον παρόντα κανονισμό. Άρθρο 6 Έναρξη ισχύος και εφαρμογή Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Μαΐου 2011.

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 203/2012 ΤΗΣ ΕΠΙΤΡΟΠΉΣ της 8ης Μαρτίου 2012 για την τροποποίηση του κανονισμού (ΕΚ) αριθ. 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά λεπτομερείς κανόνες για τους βιολογικούς οίνους Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 19 παράγραφος 3 δεύτερο εδάφιο, το άρθρο 21 παράγραφος 2, το άρθρο 22 παράγραφος 1, το άρθρο 38 στοιχείο α) και το άρθρο 40, Εκτιμώντας τα ακόλουθα: (1) Ο κανονισμός (ΕΚ) αριθ. 834/2007 και ιδίως το κεφάλαιο 4 του τίτλου III καθορίζει τις βασικές απαιτήσεις για τη βιολογική παραγωγή μεταποιημένων τροφίμων. Οι λεπτομερείς κανόνες εφαρμογής των βασικών αυτών απαιτήσεων καθορίζονται με τον κανονισμό (ΕΚ) αριθ. 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου, για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (2). (2) Ειδικές διατάξεις για την παραγωγή βιολογικού οίνου θεσπίζονται με τον κανονισμό (ΕΚ) αριθ. 889/2008. Οι διατάξεις αυτές εφαρμόζονται στα προϊόντα του αμπελοοινικού τομέα, όπως αναφέρονται στον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (3). (3) Η επεξεργασία του βιολογικού οίνου απαιτεί τη χρήση ορισμένων προϊόντων και ουσιών ως προσθέτων τροφίμων ή βοηθητικών μέσων επεξεργασίας, βάσει σαφώς καθορισμένων προϋποθέσεων. Για τον σκοπό αυτό και βάσει συστάσεων της μελέτης η οποία πραγματοποιήθηκε σε επίπεδο Ένωσης και με τίτλο «Βιολογική αμπελοκαλλιέργεια και οινοποιία: ανάπτυξη τεχνολογιών φιλικών προς το περιβάλλον και τον καταναλωτή για τη βελτίωση της ποιότητας του βιολογικού οίνου και νομοθετικό πλαίσιο με επιστημονική βάση» (γνωστή επίσης και ως «ORWINE») (4), πρέπει να επιτρέπεται η χρήση αυτών των προϊόντων και ουσιών, σύμφωνα με το άρθρο 21 του κανονισμού (ΕΚ) αριθ. 834/2007. (4) Ορισμένα προϊόντα και ουσίες που χρησιμοποιούνται ως πρόσθετα και ως βοηθητικά επεξεργασίας για τις οινολογικές πρακτικές σύμφωνα με τον κανονισμό (ΕΚ) αριθ. 606/2009 της Επιτροπής, της 10ης Ιουλίου 2009, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 του Συμβουλίου όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται (5), λαμβάνονται από πρώτες ύλες γεωργικής προέλευσης. Στην περίπτωση αυτή, οι πρώτες ύλες μπορούν να διατίθενται στην αγορά σε βιολογική μορφή. Για να ενθαρρυνθεί η ανάπτυξη της ζήτησής τους στην αγορά, πρέπει να δοθεί προτεραιότητα στη χρήση προσθέτων και βοηθητικών μέσων επεξεργασίας λαμβανόμενων από πρώτες ύλες βιολογικής παραγωγής. (5) Οι πρακτικές και τεχνικές για την παραγωγή οίνου καθορίζονται, σε επίπεδο Ένωσης, στον κανονισμό (ΕΚ) αριθ. 1234/2007 και στους κανόνες εφαρμογής του όπως προβλέπονται στον κανονισμό (ΕΚ) αριθ. 606/2009 και στον κανονισμό (ΕΚ) αριθ. 607/2009 της Επιτροπής, της 14ης Ιουλίου 2009, για τον καθορισμό ορισμένων λεπτομερών κανόνων εφαρμογής του κανονισμού (ΕΚ) αριθ. 479/2008 του Συμβουλίου όσον αφορά τις προστατευόμενες ονομασίες προέλευσης και τις προστατευόμενες γεωγραφικές ενδείξεις, τις παραδοσιακές ενδείξεις, την επισήμανση και την παρουσίαση ορισμένων προϊόντων του αμπελοοινικού τομέα (6). Η χρήση των πρακτικών και τεχνικών αυτών στη βιολογική οινοποιία ενδέχεται να μην είναι σύμφωνη με τους στόχους και τις αρχές που καθορίζονται στον κανονισμό (ΕΚ) αριθ. 834/2007, και ιδίως με τις ειδικές αρχές της μεταποίησης των βιολογικών τροφίμων που αναφέρονται στο άρθρο 6 του κανονισμού (ΕΚ) αριθ. 834/2007. Επομένως, πρέπει να καθοριστούν ειδικοί περιορισμοί και όρια για ορισμένες οινολογικές πρακτικές και επεξεργασίες. (6) Ορισμένες άλλες πρακτικές οι οποίες χρησιμοποιούνται ευρέως στη μεταποίηση τροφίμων, μπορούν επίσης να χρησιμοποιηθούν και στην οινοποιία, ενώ ενδέχεται να έχουν και κάποιες συνέπειες επί ορισμένων βασικών χαρακτηριστικών των βιολογικών προϊόντων και επομένως επί της πραγματικής τους φύσης, ωστόσο δεν υφίστανται επί του παρόντος εναλλακτικές τεχνικές προς αντικατάστασή τους. Αυτό ισχύει για τη θερμική επεξεργασία, τη διήθηση, την αντίστροφη όσμωση και τη χρήση ιονανταλλακτικών ρητινών. Επομένως, οι εν λόγω πρακτικές πρέπει να είναι διαθέσιμες στους παραγωγούς βιολογικού οίνου, αλλά η χρήση τους πρέπει να είναι περιορισμένη. Πρέπει να προβλεφθεί εγκαίρως η δυνατότητα επανεξέτασης της θερμικής επεξεργασίας, της χρήσης ιονανταλλακτικών ρητινών και της αντίστροφης όσμωσης. (7) Στη παραγωγή βιολογικού οίνου, πρέπει να αποκλείεται η χρήση οινολογικών πρακτικών και διεργασιών, οι οποίες ενδέχεται να είναι παραπλανητικές σε ό,τι αφορά την πραγματική φύση των βιολογικών προϊόντων. Αυτό ισχύει για τη συμπύκνωση με ψύξη, την αφαίρεση αλκοόλης, την αφαίρεση διοξειδίου του θείου με φυσική διεργασία, ηλεκτροδιαπήδηση και τη χρήση κατιονανταλλακτών, επειδή οι οινολογικές αυτές πρακτικές μεταβάλλουν σημαντικά τη σύνθεση του προϊόντος σε βαθμό που να καθίστανται ενδεχομένως παραπλανητικές σε ό,τι αφορά την πραγματική φύση του βιολογικού οίνου. Η χρήση ή η προσθήκη κάποιων ουσιών μπορεί να είναι επίσης παραπλανητική, για τους ίδιους λόγους, σε ό,τι αφορά την πραγματική φύση του βιολογικού οίνου. Επομένως, είναι σκόπιμο να προβλεφθεί ότι οι ουσίες αυτές δεν πρέπει να χρησιμοποιούνται ή να προστίθενται στο πλαίσιο των βιολογικών οινολογικών πρακτικών και της διεργασίας μεταποίησης. (8) Ειδικότερα σε ό,τι αφορά τις θειώδεις ενώσεις, σύμφωνα με τα αποτελέσματα της μελέτης ORWINE, οι παραγωγοί βιολογικού οίνου στην Ένωση επιτυγχάνουν ήδη μείωση του επιπέδου διοξειδίου του θείου στους οίνους που γίνονται με σταφύλια βιολογικής παραγωγής, σε σχέση με τη μέγιστη περιεκτικότητα σε διοξείδιο του θείου που επιτρέπεται για τους μη βιολογικούς οίνους. Επομένως, πρέπει να καθοριστεί μέγιστη περιεκτικότητα σε θείο ειδικά στους βιολογικούς οίνους, η οποία πρέπει να είναι μικρότερη από το επιτρεπόμενο επίπεδο για τους μη βιολογικούς οίνους. Οι απαραίτητες ποσότητες διοξειδίου του θείου εξαρτώνται από τις διάφορες κατηγορίες οίνων, καθώς επίσης και από ορισμένα εγγενή χαρακτηριστικά του οίνου, ιδίως την περιεκτικότητά του σε σάκχαρα, που πρέπει να λαμβάνονται υπόψη κατά τον καθορισμό των μέγιστων επιπέδων περιεκτικότητας σε διοξείδιο του θείου τα οποία είναι ειδικά για τους βιολογικούς οίνους. Ωστόσο, λόγω ακραίων καιρικών συνθηκών, σε ορισμένες περιοχές αμπελοκαλλιέργειας ενδέχεται να προκύψουν δυσκολίες που καθιστούν αναγκαία τη χρήση συμπληρωματικών ποσοτήτων θειωδών ενώσεων στην παραγωγή οίνου, προκειμένου να εξασφαλιστεί ένα σταθερό τελικό προϊόν για το έτος αυτό. Επομένως, στην περίπτωση που πληρούνται οι προϋποθέσεις αυτές, πρέπει να επιτρέπεται η αύξηση της μέγιστης περιεκτικότητας σε διοξείδιο του θείου. (9) Ο οίνος είναι προϊόν με μεγάλο χρόνο διατήρησης και ορισμένοι οίνοι αποθηκεύονται κατά παράδοση για πολλά έτη σε βαρέλια ή δεξαμενές πριν διατεθούν στην αγορά. Σύμφωνα με τους όρους του κανονισμού (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (7), και για περιορισμένη περίοδο σύμφωνα με τον κανονισμό (ΕΚ) αριθ. 889/2008, πρέπει να επιτρέπεται η εμπορία των οίνων αυτών με τη διατήρηση των απαιτήσεων επισήμανσης δυνάμει του κανονισμού αυτού, μέχρις εξαντλήσεως των αποθεμάτων. (10) Ορισμένοι αποθηκευμένοι οίνοι έχουν ήδη παραχθεί με διαδικασία οινοποίησης, η οποία είναι σύμφωνη με τους κανόνες παραγωγής βιολογικού οίνου που προβλέπονται στον παρόντα κανονισμό. Εάν αυτό μπορεί να αποδειχθεί, μπορεί να χρησιμοποιείται στην επισήμανση ο κοινοτικός λογότυπος βιολογικής παραγωγής σύμφωνα με το άρθρο 25 παράγραφος 1 του κανονισμού (ΕΚ) αριθ. 834/2007, το οποίο από την 1η Ιουλίου 2010 καλείται «βιολογικός λογότυπος της ΕΕ», ώστε να είναι δυνατή η δίκαιη σύγκριση και ο ανταγωνισμός μεταξύ βιολογικών οίνων που παράγονται πριν από και μετά την έναρξη ισχύος του παρόντος κανονισμού. Στην αντίθετη περίπτωση, ο οίνος θα φέρει αποκλειστικά την επισήμανση «οίνος από βιολογικά σταφύλια», χωρίς τον βιολογικό λογότυπο της ΕΕ, υπό τον όρο ότι ο οίνος παράγεται σύμφωνα με τον κανονισμό (ΕΟΚ) αριθ. 2092/91 και τον κανονισμό (ΕΚ) αριθ. 889/2008 πριν από την τροποποίησή του με τον παρόντα κανονισμό. (11) Ο κανονισμός (ΕΚ) αριθ. 889/2008 πρέπει, συνεπώς, να τροποποιηθεί αναλόγως. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 889/2008 τροποποιείται ως εξής: 1) Ο τίτλος ΙΙ τροποποιείται ως εξής: α) Στο άρθρο 27 παράγραφος 1, η εισαγωγική φράση αντικαθίσταται από το ακόλουθο κείμενο: «Για τους σκοπούς του άρθρου 19 παράγραφος 2 στοιχείο β) του κανονισμού (ΕΚ) αριθ. 834/2007, επιτρέπεται να χρησιμοποιούνται μόνον οι ακόλουθες ουσίες κατά τη μεταποίηση βιολογικών τροφίμων, με εξαίρεση τα προϊόντα του αμπελοοινικού τομέα, στα οποία εφαρμόζονται οι διατάξεις του κεφαλαίου 3α:». β) Παρεμβάλλεται νέο κεφάλαιο 3α: «ΚΕΦΑΛΑΙΟ 3α Ειδικοί κανόνες για την παρασκευή οίνου Άρθρο 29β Πεδίο εφαρμογής 1. Το παρόν κεφάλαιο θεσπίζει ειδικούς κανόνες για τη βιολογική παραγωγή των προϊόντων του αμπελοοινικού τομέα, όπως αναφέρεται στο άρθρο 1 παράγραφος 1 του κανονισμού (ΕΚ) αριθ. 1234/2007 του Συμβουλίου (8). 2. Εφαρμόζονται οι κανονισμοί της Επιτροπής (ΕΚ) αριθ. 606/2009 (9) και (ΕΚ) αριθ. 607/2009 (10), εκτός εάν προβλέπονται ρητώς αντίθετες διατάξεις στο παρόν κεφάλαιο. Άρθρο 29γ Χρήση ορισμένων προϊόντων και ουσιών 1. Για τους σκοπούς του άρθρου 19 παράγραφος 2 στοιχείο α) του κανονισμού (ΕΚ) αριθ. 834/2007, τα προϊόντα του αμπελοοινικού τομέα παράγονται από βιολογικές πρώτες ύλες. 2. Για τους σκοπούς του άρθρου 19 παράγραφος 2 στοιχείο β) του κανονισμού (ΕΚ) αριθ. 834/2007, μπορούν να χρησιμοποιούνται στην παρασκευή των προϊόντων του αμπελοοινικού τομέα μόνο τα προϊόντα και οι ουσίες που απαριθμούνται στο παράρτημα VΙΙΙα του παρόντος κανονισμού, συμπεριλαμβανομένων των διεργασιών και των οινολογικών πρακτικών, με την επιφύλαξη των προϋποθέσεων και των περιορισμών που ορίζονται στον κανονισμό (ΕΚ) αριθ. 1234/2007 και στον κανονισμό (ΕΚ) αριθ. 606/2009, και ιδίως στο παράρτημα ΙΑ του κανονισμού αυτού. 3. Τα προϊόντα και οι ουσίες που απαριθμούνται στο παράρτημα VΙΙΙα του παρόντος κανονισμού και φέρουν αστερίσκο, που λαμβάνονται από βιολογικές πρώτες ύλες χρησιμοποιούνται, εφόσον είναι διαθέσιμα. Άρθρο 29δ Οινολογικές πρακτικές και περιορισμοί 1. Με την επιφύλαξη του άρθρου 29γ και των ειδικών απαγορεύσεων και περιορισμών που προβλέπονται στο παρόν άρθρο παράγραφοι 2 έως 5, επιτρέπονται μόνον οι οινολογικές πρακτικές, μέθοδοι και επεξεργασίες, περιλαμβανομένων των περιορισμών που καθορίζονται στο άρθρο 120γ και στο άρθρο 120δ του κανονισμού (ΕΚ) αριθ. 1234/2007 και στα άρθρα 3, 5 έως 9 και 11 έως 14 του κανονισμού (ΕΚ) αριθ. 606/2009 και στα παραρτήματα τους, που χρησιμοποιούνταν πριν από την 1η Αυγούστου 2010. 2. Απαγορεύεται η χρήση των ακόλουθων πρακτικών, μεθόδων και διεργασιών: α) μερική συμπύκνωση με ψύξη σύμφωνα με το τμήμα Β.1 στοιχείο γ) του παραρτήματος XVα του κανονισμού (ΕΚ) αριθ. 1234/2007· β) απομάκρυνση του διοξειδίου του θείου με φυσικές διαδικασίες σύμφωνα με το σημείο 8 του παραρτήματος I A του κανονισμού (ΕΚ) αριθ. 606/2009· γ) επεξεργασία με ηλεκτροδιαπήδηση για τη διασφάλιση της σταθεροποίησης του οίνου με τρυγικό οξύ, σύμφωνα με το σημείο 36 του παραρτήματος I A του κανονισμού (ΕΚ) αριθ. 606/2009· δ) μερική αφαίρεση αλκοόλης από τους οίνους, σύμφωνα με το σημείο 40 του παραρτήματος I A του κανονισμού (ΕΚ) αριθ. 606/2009· ε) επεξεργασία με κατιονανταλλάκτες για την τρυγική σταθεροποίηση των οίνων, σύμφωνα με το σημείο 43 του παραρτήματος I A του κανονισμού (ΕΚ) αριθ. 606/2009. 3. Επιτρέπεται η χρήση των ακόλουθων οινολογικών πρακτικών, μεθόδων και διεργασιών υπό τους εξής όρους: α) σύμφωνα με το σημείο 2 του παραρτήματος Ι Α του κανονισμού (ΕΚ) αριθ. 606/2009, για τις θερμικές επεξεργασίες η θερμοκρασία δεν υπερβαίνει τους 70 °C· β) για τη φυγοκέντρηση και διήθηση με ή χωρίς αδρανές ενισχυτικό διήθησης, σύμφωνα με το σημείο 3 του παραρτήματος Ι Α του κανονισμού (ΕΚ) αριθ. 606/2009, το μέγεθος των πόρων δεν υπερβαίνει 0,2 μικρόμετρα. 4. Η Επιτροπή πρέπει να επανεξετάσει τη χρήση των ακόλουθων οινολογικών πρακτικών, μεθόδων και επεξεργασιών πριν από την 1η Αυγούστου 2015 με σκοπό τη σταδιακή κατάργηση ή τον περαιτέρω περιορισμό των εν λόγω πρακτικών: α) θερμικές επεξεργασίες που αναφέρονται στο σημείο 2 του παραρτήματος I A του κανονισμού (ΕΚ) αριθ. 606/2009· β) χρήση ιονανταλλακτικών ρητινών που αναφέρονται στο σημείο 20 του παραρτήματος I A του κανονισμού (ΕΚ) αριθ. 606/2009· γ) αντίστροφη όσμωση σύμφωνα με το στοιχείο β) του τμήματος B.1 του παραρτήματος XVα του κανονισμού (ΕΚ) αριθ. 1234/2007. 5. Τυχόν τροποποίηση που εισάγεται μετά την 1η Αυγούστου 2010 σε ό,τι αφορά την οινολογική πρακτική, τις μεθόδους και τις επεξεργασίες που προβλέπονται στον κανονισμό (ΕΚ) αριθ. 1234/2007 ή στον κανονισμό (ΕΚ) αριθ. 606/2009, εφαρμόζεται στη βιολογική παραγωγή οίνου μόνο μετά τη θέσπιση των μέτρων που είναι αναγκαία για την εφαρμογή των κανόνων παραγωγής οι οποίοι προβλέπονται στο άρθρο 19 παράγραφος 3 του κανονισμού (ΕΚ) αριθ. 834/2007 και, εφόσον είναι απαραίτητο, διαδικασία αξιολόγησης σύμφωνα με το άρθρο 21 του κανονισμού αυτού. γ) Το άρθρο 47 τροποποιείται ως ακολούθως: i) στο πρώτο εδάφιο προστίθεται το ακόλουθο στοιχείο ε): «ε) τη χρήση διοξειδίου του θείου στη μέγιστη περιεκτικότητα που καθορίζεται σύμφωνα με το παράρτημα IB του κανονισμού (ΕΚ) αριθ. 606/2009 εάν οι εξαιρετικές κλιματικές συνθήκες ενός δεδομένου έτους συγκομιδής επιδεινώνουν την υγειονομική κατάσταση των βιολογικών σταφυλιών σε μια συγκεκριμένη γεωγραφική περιοχή λόγω σοβαρών προσβολών από βακτήρια ή μύκητες, που υποχρεώνουν τον οινοποιό να χρησιμοποιεί περισσότερο διοξείδιο του θείου από ό,τι το προηγούμενο έτος προκειμένου να λάβει συγκρίσιμο τελικό προϊόν.» ii) το δεύτερο εδάφιο αντικαθίσταται από το ακόλουθο κείμενο: «Με έγκριση της αρμόδιας αρχής, κάθε επιχείρηση τηρεί έγγραφα που αποδεικνύουν τη χρήση των ανωτέρω παρεκκλίσεων. Τα κράτη μέλη αλληλοενημερώνονται και ανακοινώνουν στην Επιτροπή τις παρεκκλίσεις που έχουν χορηγήσει βάσει των στοιχείων γ) και ε) του πρώτου εδαφίου.». 2) Ο τίτλος V τροποποιείται ως εξής: α) Στο άρθρο 94 παράγραφος 1 προστίθεται το ακόλουθο στοιχείο δ): «δ) εντός ενός μηνός από την έγκρισή τους, τις εξαιρέσεις επιτρέπουν τα κράτη μέλη σύμφωνα με το άρθρο 47 πρώτο εδάφιο στοιχεία γ) και ε).». β) Το άρθρο 95 παράγραφος 10α αντικαθίσταται από το ακόλουθο κείμενο: «10α. Όσον αφορά τα προϊόντα του αμπελοοινικού τομέα, η μεταβατική περίοδος που αναφέρεται στην παράγραφο 8 λήγει στις 31 Ιουλίου 2012. Επιτρέπεται να συνεχιστεί η διάθεση στην αγορά αποθεμάτων οίνων που έχουν παραχθεί έως την 31η Ιουλίου 2012, σύμφωνα με τον κανονισμό (ΕΟΚ) αριθ. 2092/91 ή τον κανονισμό (ΕΚ) αριθ. 834/2007, μέχρι την εξάντληση των αποθεμάτων, με τις εξής απαιτήσεις επισήμανσης: α) ο κοινοτικός βιολογικός λογότυπος όπως αναφέρεται στο άρθρο 25 παράγραφος 1 του κανονισμού (ΕΚ) αριθ. 834/2007, ο οποίος από την 1η Ιουλίου 2010 καλείται “βιολογικός λογότυπος της ΕΕ”, μπορεί να χρησιμοποιείται υπό τον όρο ότι η διαδικασία οινοποίησης είναι σύμφωνη με το κεφάλαιο 3α του τίτλου ΙΙ του παρόντος κανονισμού β) οι εμπορευόμενοι που χρησιμοποιούν τον “βιολογικό λογότυπο της ΕΕ” τηρούν καταχωρισθέντα αποδεικτικά στοιχεία για πέντε τουλάχιστον έτη μετά τη διάθεση στην αγορά του οίνου που ελήφθη από βιολογικά σταφύλια, περιλαμβανομένων των αντίστοιχων ποσοτήτων οίνου σε λίτρα, ανά κατηγορία οίνου και ανά έτος γ) αν δεν υπάρχουν διαθέσιμα τα αποδεικτικά στοιχεία που αναφέρονται στο στοιχείο β) της παρούσας παραγράφου, ο οίνος αυτός μπορεί να επισημαίνεται ως “οίνος που λαμβάνεται από βιολογικά σταφύλια”, υπό τον όρο ότι τηρούνται οι απαιτήσεις του παρόντος κανονισμού, πλην αυτών που προβλέπονται στο κεφάλαιο 3α του τίτλου ΙΙ δ) ο οίνος που φέρει την επισήμανση “οίνος από βιολογικά σταφύλια” δεν μπορεί να φέρει την επισήμανση “βιολογικός λογότυπος της ΕΕ”.». 3) Παρεμβάλλεται νέο παράρτημα VΙΙΙα, το κείμενο του οποίου παρατίθεται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Αυγούστου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Μαρτίου 2012.

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 21ης Οκτωβρίου 2010 σχετικά με τις κατευθυντήριες γραμμές για τις πολιτικές απασχόλησης των κρατών μελών (2010/707/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 148 παράγραφος 2, την πρόταση της Ευρωπαϊκής Επιτροπής, τη γνώμη του Ευρωπαϊκού Κοινοβουλίου (1), τη γνώμη της Ευρωπαϊκής Οικονομικής και Κοινωνικής Επιτροπής (2), τη γνώμη της Επιτροπής των Περιφερειών (3), τη γνώμη της επιτροπής απασχόλησης (4), Εκτιμώντας τα ακόλουθα: (1) Το άρθρο 145 της συνθήκης για τη λειτουργία της Ευρωπαϊκής Ένωσης ορίζει ότι τα κράτη μέλη και η Ένωση εργάζονται για την ανάπτυξη συντονισμένης στρατηγικής για την απασχόληση, και δη για να προάγουν τη δημιουργία εξειδικευμένου, εκπαιδευμένου και ευπροσάρμοστου εργατικού δυναμικού, και αγοράς εργασίας ανταποκρινόμενης στις εξελίξεις της οικονομίας, προκειμένου να επιτύχουν τους στόχους που ορίζονται στο άρθρο 3 της συνθήκης για την Ευρωπαϊκή Ένωση. Τα κράτη μέλη, έχοντας υπόψη τις εθνικές πρακτικές που έχουν σχέση με τον τομέα των εργασιακών σχέσεων, θεωρούν την προώθηση της απασχόλησης ως θέμα κοινού ενδιαφέροντος και συντονίζουν τη σχετική δράση τους στα πλαίσια του Συμβουλίου, σύμφωνα με το άρθρο 148 της συνθήκης για τη λειτουργία της Ευρωπαϊκής Ένωσης. (2) Η συνθήκη για την Ευρωπαϊκή Ένωση ορίζει στο άρθρο 3 παράγραφος 3 ότι η Ένωση έχει στόχο την πλήρη απασχόληση και καταπολεμά τον κοινωνικό αποκλεισμό και τις διακρίσεις και προωθεί την κοινωνική δικαιοσύνη και προστασία και ότι η Ένωση μπορεί να λαμβάνει πρωτοβουλίες για να διασφαλίζει το συντονισμό των κοινωνικών πολιτικών των κρατών μελών. Το άρθρο 8 της συνθήκης για τη λειτουργία της Ευρωπαϊκής Ένωσης ορίζει ότι σε όλες τις δράσεις της, η Ένωση επιδιώκει να εξαλειφθούν οι ανισότητες και να προαχθεί η ισότητα μεταξύ ανδρών και γυναικών. Το άρθρο 9 ορίζει ότι, κατά τον καθορισμό και την εφαρμογή των πολιτικών και των δράσεών της, η Ένωση συνεκτιμά τις απαιτήσεις που συνδέονται με την προαγωγή υψηλού επιπέδου απασχόλησης, με τη διασφάλιση της κατάλληλης κοινωνικής προστασίας, με την καταπολέμηση του κοινωνικού αποκλεισμού καθώς και με υψηλό επίπεδο εκπαίδευσης, και κατάρτισης. (3) Η συνθήκη για τη λειτουργία της Ευρωπαϊκής Ένωσης προβλέπει ότι το Συμβούλιο θεσπίζει κατευθυντήριες γραμμές για την απασχόληση και γενικούς προσανατολισμούς των οικονομικών πολιτικών για την καθοδήγηση των κρατών μελών κατά την κατάρτιση των πολιτικών τους. (4) Η στρατηγική της Λισαβόνας, που δρομολογήθηκε το 2000, στηριζόταν στην αναγνώριση της ανάγκης της ΕΕ να αυξήσει την απασχόληση, την παραγωγικότητα και την ανταγωνιστικότητά της, ενισχύοντας συγχρόνως την κοινωνική συνοχή, για την αντιμετώπιση του παγκόσμιου ανταγωνισμού, της τεχνολογικής αλλαγής, των περιβαλλοντικών προκλήσεων και της γήρανσης του πληθυσμού. Η στρατηγική της Λισαβόνας δρομολογήθηκε εκ νέου το 2005, μετά από ενδιάμεση επανεξέταση με την οποία δόθηκε μεγαλύτερη έμφαση στην ανάπτυξη και στη δημιουργία περισσότερων και καλύτερων θέσεων απασχόλησης. (5) Η στρατηγική της Λισαβόνας για την ανάπτυξη και την απασχόληση συνέβαλε στη δημιουργία συναίνεσης όσον αφορά τη γενική κατεύθυνση των οικονομικών πολιτικών και των πολιτικών απασχόλησης της ΕΕ. Βάσει της στρατηγικής αυτής, το Συμβούλιο, με την απόφαση 2005/600/ΕΚ (5), θέσπισε, και με την απόφαση του 2008/618/ΕΚ (6) αναθεώρησε, και τους γενικούς προσανατολισμούς των οικονομικών πολιτικών και τις κατευθυντήριες γραμμές για τις πολιτικές απασχόλησης. Οι 24 κατευθυντήριες γραμμές έθεσαν τα θεμέλια για τα εθνικά προγράμματα μεταρρυθμίσεων, προσδιορίζοντας για την ΕΕ ως σύνολο τις βασικές προτεραιότητες όσον αφορά τις μεταρρυθμίσεις σε μακροοικονομικό και μικροοικονομικό επίπεδο καθώς και στις αγορές εργασίας. Ωστόσο, η εμπειρία έδειξε ότι οι κατευθυντήριες γραμμές δεν έθεσαν αρκετά σαφείς προτεραιότητες και ότι θα έπρεπε να υπάρχει ισχυρότερη σύνδεση μεταξύ τους. Αυτό περιόρισε τον αντίκτυπό τους στο σχεδιασμό των εθνικών πολιτικών. (6) Η χρηματοπιστωτική και οικονομική κρίση που άρχισε το 2008 οδήγησε σε σημαντικές απώλειες θέσεων απασχόλησης και μείωση της δυνητικής παραγωγής, με αποτέλεσμα τη δραματική επιδείνωση των δημόσιων οικονομικών. Ωστόσο, το ευρωπαϊκό σχέδιο για την ανάκαμψη της οικονομίας βοήθησε τα κράτη μέλη να αντιμετωπίσουν την κρίση, εν μέρει μέσω συντονισμένων δημοσιονομικών κινήτρων, ενώ το ευρώ παρέσχε μια σταθερή βάση για μακροοικονομική σταθερότητα. Συνεπώς, η κρίση έδειξε ότι ο συντονισμός των πολιτικών της Ένωσης μπορεί να αποφέρει σημαντικά αποτελέσματα εάν ενισχυθεί και καταστεί αποτελεσματικός. Η κρίση κατέδειξε επίσης τη στενή αλληλεξάρτηση των επιδόσεων των κρατών μελών όσον αφορά την οικονομία και την απασχόληση. (7) Η Επιτροπή πρότεινε να καταρτιστεί μια νέα στρατηγική για την επόμενη δεκαετία, «η στρατηγική για την Ευρώπη 2020», που θα επιτρέψει στην ΕΕ να εξέλθει ισχυρότερη από την κρίση, και να στρέψει την οικονομία της προς μια έξυπνη, βιώσιμη και χωρίς αποκλεισμούς ανάπτυξη, με υψηλό επίπεδο απασχόλησης, παραγωγικότητας και κοινωνικής συνοχής. Πέντε πρωταρχικοί στόχοι, που αναπτύσσονται στις αντίστοιχες κατευθυντήριες γραμμές, αποτελούν κοινούς στόχους που καθοδηγούν τις ενέργειες των κρατών μελών, λαμβάνοντας υπόψη τις σχετικές θέσεις εκκίνησής και τις εθνικές ιδιαιτερότητες τους, και οι οποίοι καθοδηγούν επίσης τη δράση της Ένωσης. Τα κράτη μέλη θα πρέπει επίσης να καταβάλουν κάθε δυνατή προσπάθεια για την επίτευξη των εθνικών στόχων και την εξάλειψη των εμποδίων που αναχαιτίζουν την ανάπτυξη. (8) Στο πλαίσιο συνολικών «στρατηγικών εξόδου» από την οικονομική κρίση, τα κράτη μέλη θα πρέπει να εφαρμόσουν φιλόδοξες μεταρρυθμίσεις για τη μακροοικονομική σταθερότητα, την προαγωγή περισσότερων και καλύτερων θέσεων απασχόλησης και τη διατηρησιμότητα των δημόσιων οικονομικών, την ενίσχυση της ανταγωνιστικότητας και της παραγωγικότητας, τη μείωση των μακροοικονομικών ανισορροπιών και τη βελτίωση των επιδόσεων της αγοράς εργασίας. Τα δημοσιονομικά κίνητρα θα πρέπει να υλοποιηθούν και να συντονιστούν στο πλαίσιο του συμφώνου σταθερότητας και ανάπτυξης. (9) Στο πλαίσιο της στρατηγικής για την Ευρώπη 2020, τα κράτη μέλη και η Ευρωπαϊκή Ένωση θα πρέπει να εφαρμόσουν μεταρρυθμίσεις που στοχεύουν σε μια «έξυπνη ανάπτυξη», δηλαδή στην ανάπτυξη που στηρίζεται στη γνώση και την καινοτομία. Οι μεταρρυθμίσεις θα πρέπει να αποσκοπούν στη βελτίωση της ποιότητας της εκπαίδευσης, εξασφαλίζοντας την πρόσβαση στην εκπαίδευση για όλους, στη βελτίωση των επιδόσεων της έρευνας και των επιχειρήσεων και στην περαιτέρω βελτίωση του κανονιστικού πλαισίου για την προώθηση της καινοτομίας και τη διάδοση των γνώσεων σε όλη την ΕΕ. Οι μεταρρυθμίσεις θα πρέπει να ενθαρρύνουν την επιχειρηματικότητα και την ανάπτυξη μικρομεσαίων επιχειρήσεων (ΜΜΕ) και να βοηθήσουν να γίνονται οι δημιουργικές ιδέες καινοτόμα προϊόντα, υπηρεσίες και διαδικασίες που μπορούν να δημιουργήσουν ανάπτυξη, ποιοτικές και βιώσιμες θέσεις απασχόλησης, εδαφική, οικονομική και κοινωνική συνοχή, και να αντιμετωπίσουν αποτελεσματικότερα τις ευρωπαϊκές και παγκόσμιες κοινωνικές προκλήσεις. Σε αυτό το πλαίσιο, καθοριστική σημασία έχει η πλήρης αξιοποίηση των τεχνολογιών πληροφοριών και επικοινωνιών. (10) Οι πολιτικές της Ευρωπαϊκής Ένωσης και των κρατών μελών, μέσω και των αντιστοίχων προγραμμάτων μεταρρυθμίσεων, θα πρέπει να επιδιώκουν την επίτευξη «βιώσιμης ανάπτυξης». Βιώσιμη ανάπτυξη σημαίνει την οικοδόμηση μιας οικονομίας βιώσιμης και ανταγωνιστικής στην οποία η ενέργεια και οι πόροι χρησιμοποιούνται αποδοτικά, δίκαιη κατανομή του κόστους και των ωφελειών και αξιοποίηση του ηγετικού ρόλου της Ευρώπης στον αγώνα δρόμου για την ανάπτυξη νέων διαδικασιών και τεχνολογιών, συμπεριλαμβανομένων των πράσινων τεχνολογιών. Τα κράτη μέλη και η Ευρωπαϊκή Ένωση θα πρέπει να εφαρμόσουν τις αναγκαίες μεταρρυθμίσεις για τη μείωση των εκπομπών αερίων του θερμοκηπίου και την αποτελεσματική χρήση των πόρων, που θα βοηθήσουν επίσης να εμποδιστεί η περιβαλλοντική υποβάθμιση και η απώλεια βιοποικιλότητας. Θα πρέπει επίσης να βελτιώσουν το επιχειρηματικό περιβάλλον, να προωθήσουν τη δημιουργία «πράσινων» θέσεων απασχόλησης και να βοηθήσουν τις επιχειρήσεις να εκσυγχρονίσουν τη βιομηχανική τους βάση. (11) Οι πολιτικές της Ευρωπαϊκής Ένωσης και των κρατών μελών θα πρέπει επίσης να επιδιώκουν μια «ανάπτυξη χωρίς αποκλεισμούς». Αυτό σημαίνει την οικοδόμηση μιας συνεκτικής κοινωνίας η οποία παρέχει στους πολίτες τα μέσα να προβλέπουν και να διαχειρίζονται τις αλλαγές και, επομένως, να συμμετέχουν στην κοινωνία και στην οικονομία. Συνεπώς, οι μεταρρυθμίσεις των κρατών μελών θα πρέπει να διασφαλίζουν πρόσβαση και ευκαιρίες καθ’ όλη τη διάρκεια του κύκλου ζωής, μειώνοντας έτσι τη φτώχεια και τον κοινωνικό αποκλεισμό, με την κατάργηση των εμποδίων για τη συμμετοχή στην αγορά εργασίας, ιδίως για τις γυναίκες, τους εργαζόμενους μεγαλύτερης ηλικίας, τους νέους, τα άτομα με αναπηρία και τους νόμιμους μετανάστες. Θα πρέπει επίσης να διασφαλίζουν ότι τα οφέλη της οικονομικής ανάπτυξης φθάνουν σε όλους τους πολίτες και όλες τις περιφέρειες και προωθούν την ανάπτυξη που ενισχύει την απασχόληση, με βάση την αξιοπρεπή εργασία. Συνεπώς, το βασικό μέλημα των προγραμμάτων μεταρρυθμίσεων των κρατών μελών θα πρέπει να είναι η εξασφάλιση της αποτελεσματικής λειτουργίας των αγορών εργασίας με την επένδυση σε επιτυχείς αναπροσανατολισμούς, σε συστήματα εκπαίδευσης και κατάρτισης, στην ανάπτυξη κατάλληλων δεξιοτήτων, τη βελτίωση της ποιότητας της εργασίας, και την καταπολέμηση του κατακερματισμού, της διαρθρωτικής ανεργίας, της ανεργίας των νέων και της αεργίας, και συγχρόνως η εξασφάλιση μιας κατάλληλης και διατηρήσιμης κοινωνικής προστασίας και ενεργής ένταξης για την πρόληψη και τη μείωση της φτώχειας, με ιδιαίτερη προσοχή στην καταπολέμηση της φτώχειας στο πλαίσιο της εργασίας και τη μείωση της φτώχειας για τις ομάδες που διατρέχουν μεγαλύτερο κίνδυνο κοινωνικού αποκλεισμού, συμπεριλαμβανομένων των παιδιών και των νέων, εμμένοντας παράλληλα στη συμφωνηθείσα δημοσιονομική εξυγίανση. (12) Η αυξημένη συμμετοχή γυναικών στο εργατικό δυναμικό συνιστά προϋπόθεση για την τόνωση της μεγέθυνσης και την αντιμετώπιση των δημογραφικών προκλήσεων. Η ισότητα των φύλων που προβάλλεται και ενσωματώνεται σε όλους τους σχετικούς τομείς πολιτικής, έχει επομένως ζωτική σημασία για την εφαρμογή όλων των πτυχών των κατευθυντήριων γραμμών στα κράτη μέλη. Θα πρέπει να δημιουργηθούν οι συνθήκες για την υποστήριξη της παροχής κατάλληλων και προσιτών υπηρεσιών παιδικής φροντίδας υψηλής ποιότητας για τα παιδιά προσχολικής ηλικίας. Θα πρέπει να εφαρμόζεται η αρχή της ισότητας αμοιβής για άνδρες και γυναίκες για όμοια εργασία ή για εργασία της αυτής αξίας. (13) Οι διαρθρωτικές μεταρρυθμίσεις της ΕΕ και των κρατών μελών μπορούν να συμβάλουν αποτελεσματικά στην ανάπτυξη και τη δημιουργία θέσεων απασχόλησης εάν ενισχύουν την ανταγωνιστικότητα της ΕΕ στην παγκόσμια οικονομία, διανοίγουν νέες ευκαιρίες για τους εξαγωγείς της Ευρώπης και εξασφαλίζουν ανταγωνιστική πρόσβαση σε εισαγωγές ζωτικής σημασίας. Συνεπώς, οι μεταρρυθμίσεις θα πρέπει να λαμβάνουν υπόψη τις επιπτώσεις τους στην εξωτερική ανταγωνιστικότητα για την τόνωση της ανάπτυξης στην Ευρώπη και της συμμετοχής σε ανοικτές και δίκαιες αγορές σε παγκόσμιο επίπεδο. (14) Η στρατηγική για την Ευρώπη 2020 θα πρέπει να συνοδεύεται από μια ολοκληρωμένη σειρά ευρωπαϊκών και εθνικών πολιτικών, τις οποίες τα κράτη μέλη και η Ευρωπαϊκή Ένωση θα πρέπει να εφαρμόζουν πλήρως και εγκαίρως, ώστε οι συντονισμένες διαρθρωτικές μεταρρυθμίσεις να αποφέρουν τα αναμενόμενα θετικά δευτερογενή αποτελέσματα και οι ευρωπαϊκές πολιτικές να συμβάλλουν συνεπέστερα στους στόχους της στρατηγικής. Οι κατευθυντήριες γραμμές συνιστούν πλαίσιο εντός του οποίου τα κράτη μέλη εκπονούν, εφαρμόζουν και παρακολουθούν εθνικές πολιτικές στη συνάρτηση της γενικής στρατηγικής της Ένωσης. Οι κύριοι στόχοι της Ευρώπης 2020 που αναφέρονται στις σχετικές κατευθυντήριες γραμμές θα πρέπει να καθοδηγούν τα κράτη μέλη κατά τον καθορισμό των εθνικών τους στόχων και, ενδεχομένως, υποστόχων, λαμβάνοντας υπόψη τις σχετικές θέσεις εκκίνησής τους και τις εθνικές περιστάσεις τους, και σύμφωνα με τις εθνικές τους διαδικασίες λήψης αποφάσεων. Κατά το εγχείρημα αυτό, τα κράτη μέλη μπορούν να βασίζονται, ανάλογα με την περίπτωση, στους δείκτες που εκπονεί η επιτροπή απασχόλησης ή η επιτροπή κοινωνικής προστασίας. Ο πρωταρχικός στόχος για την απασχόληση δίνει έμφαση στη μείωση της ανεργίας των ευάλωτων ομάδων, συμπεριλαμβανομένων των νέων. (15) Η πολιτική συνοχής και τα διαρθρωτικά της ταμεία συγκαταλέγονται μεταξύ των σημαντικών μηχανισμών υλοποίησης για την επίτευξη έξυπνης, διατηρήσιμης και χωρίς αποκλεισμούς ανάπτυξης στα κράτη μέλη και στις περιφέρειες. Στα συμπεράσματά του της 17ης Ιουνίου 2010, το Ευρωπαϊκό Συμβούλιο τόνισε ότι είναι σκόπιμο να προαχθεί η οικονομική, η κοινωνική και η εδαφική συνοχή προκειμένου να συμβάλει στην επιτυχία της νέας στρατηγικής Ευρώπη 2020. (16) Κατά τον σχεδιασμό και την εφαρμογή των εθνικών μεταρρυθμιστικών προγραμμάτων τους, λαμβάνοντας υπόψη τις ανωτέρω κατευθυντήριες γραμμές, τα κράτη μέλη θα πρέπει να διασφαλίζουν αποτελεσματική διαχείριση της πολιτικής για την απασχόληση. Μολονότι οι κατευθυντήριες αυτές γραμμές απευθύνονται στα κράτη μέλη, η στρατηγική για την Ευρώπη 2020 θα πρέπει, ανάλογα με την περίπτωση, να εφαρμόζεται, να παρακολουθείται και να αξιολογείται σε συνεργασία με όλες τις εθνικές, περιφερειακές και τοπικές αρχές, με τη στενή συμμετοχή των κοινοβουλίων, καθώς και των κοινωνικών εταίρων και εκπροσώπων της κοινωνίας των πολιτών, οι οποίοι θα συμβάλουν στην εκπόνηση των εθνικών προγραμμάτων μεταρρυθμίσεων, στην εφαρμογή τους και στη γενικότερη προβολή της στρατηγικής. (17) Η στρατηγική για την Ευρώπη 2020 συνοδεύεται από μια μικρότερη σειρά κατευθυντήριων γραμμών, που αντικαθιστούν την προηγούμενη σειρά των 24 και αντιμετωπίζουν με συνεκτικό τρόπο την απασχόληση και τα γενικά θέματα οικονομικής πολιτικής. Οι κατευθυντήριες γραμμές για τις πολιτικές απασχόλησης των κρατών μελών, που περιλαμβάνονται στο παράρτημα της παρούσας απόφασης, συνδέονται αναπόσπαστα με τις κατευθυντήριες γραμμές για τις οικονομικές πολιτικές των κρατών μελών και της Ένωσης, που περιλαμβάνονται στο παράρτημα της σύστασης του Συμβουλίου, της 13ης Ιουλίου 2010, σχετικά με τους γενικούς προσανατολισμούς των οικονομικών πολιτικών των κρατών μελών και της Ένωσης (7). Από κοινού, αποτελούν τις «ολοκληρωμένες κατευθυντήριες γραμμές για την Ευρώπη 2020». (18) Αυτές οι νέες ολοκληρωμένες κατευθυντήριες γραμμές συνάδουν με τα συμπεράσματα του Ευρωπαϊκού Συμβουλίου. Παρέχουν ακριβή καθοδήγηση στα κράτη μέλη για τον προσδιορισμό των εθνικών προγραμμάτων μεταρρυθμίσεων και για την εφαρμογή των μεταρρυθμίσεων, λαμβάνοντας υπόψη την αλληλεξάρτησή τους και την εναρμόνισή τους με το σύμφωνο σταθερότητας και ανάπτυξης. Οι κατευθυντήριες γραμμές για την απασχόληση θα πρέπει να αποτελέσουν τη βάση για όλες τις ειδικές κατά χώρα συστάσεις που ενδέχεται να απευθυνθούν από το Συμβούλιο στα κράτη μέλη σύμφωνα με το άρθρο 148 παράγραφος 4 της συνθήκης για τη λειτουργία της Ευρωπαϊκής Ένωσης, παράλληλα με τις ειδικές κατά χώρα συστάσεις που απευθύνονται προς τα κράτη μέλη δυνάμει του άρθρου 121 παράγραφος 4 της ιδίας συνθήκης, ώστε να αποτελούν συνεκτική δέσμη συστάσεων. Οι κατευθυντήριες γραμμές για την απασχόληση θα αποτελέσουν επίσης τη βάση για την κατάρτιση της κοινής έκθεσης για την απασχόληση που διαβιβάζεται ετησίως από την Συμβούλιο και την Επιτροπή στο Ευρωπαϊκό Συμβούλιο. (19) Η επιτροπή απασχόλησης και η επιτροπή κοινωνικής προστασίας θα πρέπει να παρακολουθούν την πρόοδο σε σχέση με τις πτυχές της απασχόλησης και τις κοινωνικές πτυχές των κατευθυντήριων γραμμών για την απασχόληση, σύμφωνα με τις αντίστοιχες εντολές τους βάσει της συνθήκης. Ειδικότερα θα πρέπει να αξιοποιηθούν οι δραστηριότητες της ανοικτής μεθόδου συντονισμού στους τομείς της απασχόλησης και της κοινωνικής προστασίας και της κοινωνικής ένταξης. Επιπλέον, η επιτροπή απασχόλησης θα πρέπει να διατηρήσει στενές επαφές με άλλες σχετικές προπαρασκευαστικές ομάδες και επιτροπές του Συμβουλίου, μεταξύ άλλων και στον τομέα της εκπαίδευσης. (20) Παρά το γεγονός ότι πρέπει να καταρτίζονται κάθε χρόνο, αυτές οι κατευθυντήριες γραμμές θα πρέπει να μείνουν αμετάβλητες μέχρι το 2014 ώστε να δοθεί ιδιαίτερο βάρος στην εφαρμογή τους, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι συνημμένες στο παράρτημα κατευθυντήριες γραμμές για τις πολιτικές απασχόλησης των κρατών μελών εγκρίνονται. Άρθρο 2 Οι κατευθυντήριες γραμμές λαμβάνονται υπόψη στις πολιτικές απασχόλησης των κρατών μελών για τις οποίες υποβάλλονται εκθέσεις στα πλαίσια των εθνικών προγραμμάτων μεταρρυθμίσεων. Άρθρο 3 Η παρούσα απόφαση απευθύνεται στα κράτη μέλη. Λουξεμβούργο, 21 Οκτωβρίου 2010.

Κοινωνική ασφάλιση

Κοινωνική προστασία

ΚΟΙΝΩΝΙΚΑ ΘΕΜΑΤΑ

Λογιστική διαχείριση

Δημόσιες επιχειρήσεις

ΔΗΜΟΣΙΟΝΟΜΙΚΑ


ΑΠΌΦΑΣΗ 2011/172/ΚΕΠΠΑ ΤΟΥ ΣΥΜΒΟΥΛΊΟΥ της 21ης Μαρτίου 2011 για περιοριστικά μέτρα κατά ορισμένων προσώπων, οντοτήτων φορέων λόγω της κατάστασης στην Αίγυπτο ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29, Εκτιμώντας τα ακόλουθα: (1) Στις 21 Φεβρουαρίου 2011, η Ευρωπαϊκή Ένωση δήλωσε ότι είναι πρόθυμη να υποστηρίξει την ειρηνική και εύτακτη μετάβαση προς μια μη στρατιωτική και δημοκρατική κυβέρνηση στην Αίγυπτο βασιζόμενη στο κράτος δικαίου, με πλήρη σεβασμό των ανθρωπίνων δικαιωμάτων και των θεμελιωδών ελευθεριών, και να στηρίξει τις προσπάθειες προκειμένου να δημιουργηθεί οικονομία που να ενισχύει την οικονομική συνοχή και να προάγει την ανάπτυξη. (2) Στο πλαίσιο αυτό, θα πρέπει να επιβληθούν περιοριστικά μέτρα κατά των προσώπων τα οποία ταυτοποιήθηκαν ως υπεύθυνα για παράνομη ιδιοποίηση αιγυπτιακών κρατικών κεφαλαίων και τα οποία με τον τρόπο αυτό στερούν από τον αιγυπτιακό λαό τα οφέλη της βιώσιμης ανάπτυξης της οικονομίας και της κοινωνίας τους και υπονομεύουν την ανάπτυξη της δημοκρατίας στη χώρα. (3) Η Ένωση πρέπει να αναλάβει περαιτέρω δράση για την εφαρμογή ορισμένων μέτρων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Δεσμεύονται όλα τα κεφάλαια και όλοι οι οικονομικοί πόροι που βρίσκονται στην ιδιοκτησία ή κατοχή ή τελούν υπό τον έλεγχο προσώπων που ταυτοποιήθηκαν ως υπεύθυνα για παράνομη ιδιοποίηση αιγυπτιακών κρατικών κεφαλαίων και φυσικών ή νομικών προσώπων, οντοτήτων ή φορέων συνδεδεμένων με αυτά, σύμφωνα με τον κατάλογο του παραρτήματος. 2. Κανένα κεφάλαιο ή οικονομικός πόρος δεν διατίθεται, άμεσα ή έμμεσα, στα φυσικά ή νομικά πρόσωπα, οντότητες ή φορείς που περιλαμβάνονται στο παράρτημα ή προς όφελός τους. 3. Η αρμόδια αρχή ενός κράτους μέλους μπορεί να επιτρέπει την ελευθέρωση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό όρους που κρίνει σκόπιμους, αφού ορίσει ότι τα εν λόγω κεφάλαια ή οικονομικοί πόροι: α) είναι αναγκαίοι για την κάλυψη βασικών αναγκών των φυσικών προσώπων που απαριθμούνται στο παράρτημα και των εξαρτώμενων από αυτά μελών της οικογένειάς τους· μεταξύ αυτών, δαπάνες για είδη διατροφής, ενοίκια ή ενυπόθηκα δάνεια, φάρμακα και ιατρικά έξοδα, φόροι, ασφάλιστρα και τέλη σε επιχειρήσεις κοινής ωφελείας· β) προορίζονται αποκλειστικά για την καταβολή εύλογων επαγγελματικών αμοιβών και την εξόφληση δαπανών οι οποίες αφορούν την παροχή νομικών υπηρεσιών· γ) προορίζονται αποκλειστικά για την πληρωμή τελών ή χρεώσεων για υπηρεσίες που αφορούν την καθημερινή τήρηση ή φύλαξη δεσμευμένων κεφαλαίων και οικονομικών πόρων, ή δ) απαιτούνται για έκτακτες δαπάνες, υπό τον όρο ότι η αρμόδια αρχή έχει γνωστοποιήσει στην αρμόδια αρχή των άλλων κρατών μελών και στην Επιτροπή τους λόγους για τους οποίους θεωρεί ότι θα πρέπει να δοθεί ειδική έγκριση, τουλάχιστον δύο εβδομάδες πριν από την έγκριση. Τα κράτη μέλη ενημερώνουν τα άλλα κράτη μέλη και την Επιτροπή για κάθε άδεια την οποία χορηγούν κατ’ εφαρμογή της παρούσας παραγράφου. 4. Κατά παρέκκλιση από την παράγραφο 1, οι αρμόδιες αρχές κράτους μέλους μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων, εφόσον τηρούνται οι ακόλουθες προϋποθέσεις: α) τα συγκεκριμένα κεφάλαια ή οι οικονομικοί πόροι υπόκεινται σε δικαστική, διοικητική ή διαιτητική δέσμευση που επιβλήθηκε πριν από την ημερομηνία κατά την οποία το αναφερόμενο στην παράγραφο 1 φυσικό ή νομικό πρόσωπο, οντότητα ή φορέας περιελήφθη στο παράρτημα ή σε δικαστική, διοικητική ή διαιτητική απόφαση η οποία εκδόθηκε πριν από την εν λόγω ημερομηνία· β) τα συγκεκριμένα κεφάλαια ή οι οικονομικοί πόροι θα χρησιμοποιηθούν αποκλειστικά για να ικανοποιηθούν απαιτήσεις οι οποίες έχουν κατοχυρωθεί βάσει τέτοιας δέσμευσης ή έχουν αναγνωριστεί ως έγκυρες μέσω τέτοιας απόφασης, εντός των ορίων που θέτουν οι ισχύοντες νόμοι και κανονισμοί που διέπουν τα δικαιώματα των προσώπων τα οποία εγείρουν τέτοιες απαιτήσεις· γ) η δέσμευση ή η απόφαση δεν είναι προς όφελος φυσικού ή νομικού προσώπου, οντότητας ή φορέα που κατονομάζεται στο παράρτημα, και δ) η αναγνώριση της δέσμευσης ή της απόφασης δεν αντίκειται στη δημόσια πολιτική στο συγκεκριμένο κράτος μέλος. Τα οικεία κράτη μέλη ενημερώνουν τα άλλα κράτη μέλη και την Επιτροπή για κάθε άδεια την οποία χορηγούν κατ’ εφαρμογή της παρούσας παραγράφου. 5. Η παράγραφος 1 δεν εμποδίζει καθορισμένα φυσικά ή νομικά πρόσωπα, φορείς ή οντότητες να προβαίνουν σε πληρωμές οφειλόμενες δυνάμει σύμβασης συναφθείσας πριν από την καταχώρηση στον κατάλογο του παραρτήματος των ανωτέρω φυσικών ή νομικών προσώπων, οντοτήτων ή φορέων, εφόσον το οικείο κράτος μέλος έχει προσδιορίσει ότι η πληρωμή δεν λαμβάνεται άμεσα ή έμμεσα από πρόσωπο, οντότητα ή φορέα που αναφέρεται στην παράγραφο 1. 6. Η παράγραφος 2 δεν εφαρμόζεται στην πίστωση των δεσμευμένων λογαριασμών, με: α) τόκους ή άλλα κέρδη σε σχέση με αυτούς τους λογαριασμούς, ή β) ποσά οφειλόμενα βάσει συμβάσεων, συμφωνιών ή υποχρεώσεων που είχαν συμφωνηθεί ή εγερθεί πριν από την ημερομηνία κατά την οποία οι λογαριασμοί αυτοί υποβλήθηκαν στα μέτρα των παραγράφων 1 και 2, εφόσον οι εν λόγω τόκοι, τα λοιπά κέρδη και οι οφειλές εξακολουθούν να εμπίπτουν στα μέτρα της παραγράφου 1. Άρθρο 2 1. Το Συμβούλιο, αποφασίζοντας κατόπιν προτάσεως κράτους μέλους ή του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, καταρτίζει και τροποποιεί τον κατάλογο του παραρτήματος. 2. Το Συμβούλιο γνωστοποιεί την απόφασή του κατά την παράγραφο 1 στο φυσικό ή νομικό πρόσωπο, οντότητα ή φορέα, μαζί με τους λόγους της καταχώρισης στον κατάλογο, είτε άμεσα, εάν η διεύθυνση είναι γνωστή, είτε με δημοσίευση σχετικής ανακοίνωσης, παρέχοντάς τους τη δυνατότητα να υποβάλλουν παρατηρήσεις. 3. Όταν υποβάλλονται παρατηρήσεις ή εφόσον προκύπτουν νέα ουσιαστικά στοιχεία, το Συμβούλιο επανεξετάζει την απόφασή του κατά την παράγραφο 1 και ενημερώνει ανάλογα το οικείο πρόσωπο, οντότητα ή φορέα. Άρθρο 3 1. Το παράρτημα περιλαμβάνει τους λόγους καταχώρισης των φυσικών και νομικών προσώπων, οντοτήτων και φορέων στον κατάλογο του άρθρου 1 παράγραφος 1. 2. Το παράρτημα περιλαμβάνει επίσης τις πληροφορίες που είναι απαραίτητες για την ταυτοποίηση των φυσικών και νομικών προσώπων, οντοτήτων ή φορέων, εφόσον είναι διαθέσιμες. Όσον αφορά τα φυσικά πρόσωπα, οι πληροφορίες αυτές μπορούν να περιλαμβάνουν τα ονόματα, περιλαμβανομένων των ψευδωνύμων, την ημερομηνία και τον τόπο γέννησης, την ιθαγένεια, τον αριθμό διαβατηρίου και δελτίου ταυτότητας, το φύλο, τη διεύθυνση, εάν είναι γνωστή, και τα καθήκοντα ή το επάγγελμα. Όσον αφορά τα νομικά πρόσωπα, τις οντότητες και τους φορείς, οι πληροφορίες αυτές μπορούν να περιλαμβάνουν την ονομασία, τον τόπο και την ημερομηνία εγγραφής σε μητρώο, τον αριθμό εγγραφής σε μητρώο και τον τόπο εγκατάστασης. Άρθρο 4 Για να μεγιστοποιηθεί ο αντίκτυπος των προαναφερόμενων στο άρθρο 1 παράγραφοι 1 και 2 μέτρων, η Ένωση παροτρύνει τα τρίτα κράτη να θεσπίσουν περιοριστικά μέτρα παρόμοια με αυτά που προβλέπονται στην παρούσα απόφαση. Άρθρο 5 Η παρούσα απόφαση αρχίζει να ισχύει από την ημερομηνία έκδοσής της. Ισχύει μέχρι τις 22 Μαρτίου 2012. Τελεί υπό διαρκή επανεξέταση. Ανανεώνεται ή τροποποιείται καταλλήλως εάν το Συμβούλιο κρίνει ότι οι στόχοι της δεν έχουν επιτευχθεί. Βρυξέλλες, 21 Μαρτίου 2011.

Διοικητικό δίκαιο

Διοικητικό δικαστήριο

Διοίκηση δικαιοσύνης


ΑΠΌΦΑΣΗ ΤΟΥ ΣΥΜΒΟΥΛΊΟΥ της 24ης Ιουλίου 2012 για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας σχετικά με τη διατήρηση των δεσμεύσεων που περιλαμβάνονται στην ισχύουσα συμφωνία εταιρικής σχέσης και συνεργασίας ΕΕ-Ρωσίας όσον αφορά τις συναλλαγές στον τομέα των υπηρεσιών (2012/434/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Σύμφωνα με την απόφαση 2012/107/EE του Συμβουλίου (1), η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας σχετικά με τη διατήρηση των δεσμεύσεων που περιλαμβάνονται στην ισχύουσα συμφωνία εταιρικής σχέσης και συνεργασίας ΕΕ-Ρωσίας όσον αφορά τις συναλλαγές στον τομέα των υπηρεσιών (στο εξής «συμφωνία») υπεγράφη στις 16 Δεκεμβρίου 2011, με την επιφύλαξη της σύναψής της. (2) Η συμφωνία θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ένωσης η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας σχετικά με τη διατήρηση των δεσμεύσεων που περιλαμβάνονται στην ισχύουσα συμφωνία εταιρικής σχέσης και συνεργασίας ΕΕ-Ρωσίας όσον αφορά τις συναλλαγές στον τομέα των υπηρεσιών (2). Άρθρο 2 Ο πρόεδρος του Συμβουλίου ορίζει το πρόσωπο που εξουσιοδοτείται να προβεί, εξ ονόματος της Ένωσης, στην κοινοποίηση που προβλέπεται στη συμφωνία, ούτως ώστε να εκφραστεί η συναίνεση της Ένωσης για δέσμευσή της από τη συμφωνία (3). Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 24 Ιουλίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ